text:
Uyu munsi indwara ya kanseri iri mu ndwara zihangayikishije abatuye isi, dore ko iri no mundwara zihitana abatuye isi benshi. Ushobora kuba wibaza uti”bayikurahehehe cyangwa bayandura gute, ariko nawe menya ko haribimwe mubyukora bya burimunsi biiri kugusatiriza gufatwa niyo ndwara.
Buri wese aziko hari ibikorwa cyangwa imyitwarire ashobora kugira bikaba byamwongerera amahirwe yo kurwara kanseri. Ariko hari n’ibindi umuntu aba atazi. Kanseri kuri ubu ikaba ari indwara ihangayikishije isi cyane byomyine muri leta z’unze ubumwe z’Amerika ikaba iri kumwanya wa kabiri nyuma y’umutima mu gutwara ubuzima bwa benshi. Impuguke Susan Gatspur akaba n’umuyobozi wungirije mu kigo gishinzwe kurwanya kanseri muri Amerika, avugako mukagabanya igihe umara mu bikorwa cyangwa imibereho ifitanye isano na kanseri byatanga amahirwe yo kuyirwanya.
Aha hari bimwe mu bikorwa bya buri munsi dukora mu buzima tubayemo bishobora kudukururira ingaruka zo kurwara indwara ya kanseri.
- Gukoresha inzara
Ibi bimaze kumenyekana ko muri bimwe bikoreshwa mu marangi asigwa ku nzara harimo ibinyabutabire bishobora gutera kanseri. Aha urugero twatanga ni triphenyl phosphate, toluene, and dibutyl phthalate ibi bishobora kuba byagutera kanseri. Kuba byavugwa gutya ntibituma abakiriya bagabanuka gusa abafite ibyago byinshi ni ababikoramo. Niyompamvu niba ukora muri saloon cyangwa ukeneye gukoresha inzara uba ukwiriye kujya muri saloon iguha udupfukantoki n’udupfuka munwa.
- Kunywa amazi ya robine
Ibi ni ibyumvikana ko amazi atigeze ayungururwa ari mabi ku buzima. Nyuma yaho Erin Brokovich agize ibibazo kubera chromium-6 muri Hinkley, byakwirakwiye cyane mu binyamakuru. N’ubwo amazi ya robine yose mbere y’uko agera mu nzu iwawe aba yabanje gucishwa mu tuyunguruzo ibyo ntibihagije ngo abe yizewe. Nyuma yakino kinyabutabire cya Chromium-6 hari n’ibindi nka Arsenic, Nitrates n’ibindi. Byaba byiza ushyizeho akandi kayunguruzo mbere y’uko uyakoresha cyangwa ukazajya wibuka kugenzura ibinyabutabire biri kuboneka mu mazi ukoresha mugihe ushoboye kubigenzura.
- Kwicara
Abantu benshi bakuze bakunze kugira utuzi bakora batava aho bari. Aho baba bicaye mu biro amasaha 8 cyangwa arengaho ku munsi. Ariko ubusanzwe byibura abantu bakuze basabwa kugira ibikorwa bibasaba ingufu byoroheje bakora nibura iminota 150 mu cyumweru. Niba utari gukora imyitozo ngorora mubiri ufite ibyago byinshi byo kurwara kanseri y’amara, amabere,nyababyeyi n’izindi. Icyagufasha ni ukwitoza kugira imwe mu myitozo ngorora mu biri ukora kugirango bikugabanyirize ibi byago.
- Gukora akazi k’amasaha y’ijoro (late shift)
Isano riri hagati y’ibitotsi na kanseri n’ikntu kikiri gukorwaho ubushakashatsi ariko igenzurwa ryinshi ryakozwe ryerekanye ko hari ihuriro riri hagati yo kudasinzira neza n’indwara ya kanseri. Abantu bafite ibibazo mu mikorere y’ubwonko mugihe basinziriye n’iyo bari maso (circardian rhythm disorders) baba bafite ibyago byinshi byo kurwara kanseri ya prostate n’iyi bere.
- Gufurisha imyenda mu ma dry cleaner
Ibi birumvikana ko iyo umuntu afite ikirori cyangwa igikorwa kidasanzwe aba afite gukora iyobwabaga kugirango aze kuba agaragara neza mu bandi. Ikintu abantu batitaho nuko hano muri aya mazu bafura imyenda bakoresheje ibinyabutabire, no mubyo bakoresha bizwi nka Perc bifite ingaruka mbi ku buzima. Niba ukora muri izi nzu cyangwa ukunda gufurishayo imyenda menyako ufite ibyago byinshi byo kuba wafatwa na kanseri yo mu muhogo, impyiko ndetse n’uruhago. Niba ujya ugira impamvu zigusaba gufurisha imyenda yawe muri buno buryo gerageza kugabanya inshuro ubikoresha kuko byongera ibyago byo kuba wazahura nazino kanseri.
- Kunywa itabi
Hari ibintu 4,800 by’uburozi biboneka mu itabi. Ibyo ukaba ubyinjiza mu mubiri wawe buri uko udometse itabi. Niba unywa itabi, ubuzima bwawe buri munsi ho imyaka icumi kurusha umuntu utajya urinywa, kandi ukaba ufite ibyago byo kurwara umutima, ibihaha n’izindi kanseri nyinshi cyane. Inkuru nziza ngufitiye nuko uramutse uretse kunywa itabi mbere y’imyaka mirongo ine uzaba ugabanyije kuzicwa n’indwara ziterwa n’itabi kukigero cya 90%. Ikindi nukoniba uri hejuru ya 40, ugihagarika kunnywa itabi nuko umubiri wawe wongera kwishimira ibyiza byo kurivaho, nyuma y’amezi atatu ibihaha byawe bitangira gukira naho nyuma y’imyaka itatu y’amahirwe yo kuzarwara za ndwara aragabanyuka.
- Kunywa inzoga.
Agatama gashobora kuba kagwa neza umutima wawe. Ndetse uzumva akenshi bamwe bavuga ngo ikirahure kimwe ku munsi ngo ni sawa. Ariko nanone hari ubushakashatsi bwagaragaje ko kunywa agatama mu buzima bwa buri munsi byongera ibyago byo kurwara kanseri ku bagabo n’abagore. Inzoga zikaba zaragumye kugaragazwa ko zongera ibyago byinshi byo kurwara kanseri zitandukanye ndetse n’indwara y’umwijima, umutma n’izindi.
- Kugira aho uhurira n’umwotsi w’itabi.
Kuba utanywa itabi ntibihagije gusa mugihe ufite aho uhuria n’abarinywa kandi mugihe kirekire nabyo byongerra ibyago byo kurwara kanseri. Ntagipimo nyakuri kerekana igihe waba umaze uri aho barinywera kugirango ubone kurwara. Abantu benshi bagiye babuza ko abantu banywera itabi ahahurira abantu benshi n’ahakorerwa imirimo yaburi munsi ariko biragoye kubyirinda kereka uri nko mu rugo cyangwa ahantu wijyenga. Nubwo ritaba riri kunywebwa uwo mwanya ariko ibinyabutabire biribonekamo bifata no mu matapi, no kubikoresho cg ahantu hamwe nahamwe ho munzu. Uburyo wabyirinda ni ukwirinda kuba aho abantu banywa itabi cyangwa ahantu hemerewe kunywerebwa itabi.
- Umubyibuho ukabije
Abantu benshi ntibajya babasha guhuza ikibazo cy’umubyibuho ukabije n’indwara ya kanseri. Kugira umubyibuho ukabije bifitanye isano n’indwara y’umutima ndetse na diyabete. Ibingana 8% bya kanseri biterwa n’umubyibuho ukabije. Kugabanya ibiro bizakongerera amahirwe yo kutarwara zimwe muri kanseri nk’iy’ umwijima, impindura, impyiko niy’amabere ndetse nizinda. Umubyibuho ukabije ugira uruhare mu ihindagurika ry’imisemburo mu mubiri bishobora kubangamira mu bikorwa bimwe bikorerwa mu mubiri urugero twavuga nk’umusemburo wa Insulin. Ibi bikaba byaratangajwe na Gapstur. Icyagufasha akaba ari ukugabanya ibiro niba ufite umubyibuho ukabije.
Kugeza ubu indwara ya kanseri ikaba itagira urukingo, ndetsetse inyinshi ntizikira ahubwo biterwa n’igihe wabimenyeyemo ugakurikiranwa hakiri kare. Hari impamvu nyinshi zishobora kuyitera kuko harimo n’iterwa n’uruhererekane rwo mu miryango. Gusa ikingenzi nuko umuntu y’isuzumish akajya amenya uko ubuzima bwe buhagaze kugirango bubungwabungwe.


c: text/html

text:
Kubara ingano y iriba cyangwa silindrike
Erekana ubunini muri metero
D1
- hejuru ya diameter
D2
- hepfo ya diameter
H
- Ubujyakuzimu
Byongeye kandi, urashobora kwerekana ikiguzi cyo gucukura iriba nigiciro cyo gukuraho ubutaka.
Kubara amajwi
Hariho uburyo butatu bwo gutanga amazi murugo rwigenga. Urashobora gucukura iriba wenyine, urashobora gushaka inzobere kubwibi, cyangwa urashobora gucukura iriba mukarere kawe. Uburyo bwose bufite ibyiza nibibi.
Abantu benshi bahitamo kubaka iriba kurubuga rwabo, kuko ruhendutse, rirashobora gukoreshwa mumyaka irenga 50 kandi biroroshye cyane gusukura imiterere nkiyi kuruta iriba. Byongeye kandi, gucukura iriba ntibisaba uruhushya rwihariye.
Ariko, kugirango ucukure iriba mukarere kayo, kubara bimwe bigomba kubanza gukorwa. Hano gahunda yo kubara izagufasha. Icyo ukeneye gukora nukwinjira mubwimbike bwiriba, hejuru ya diametre yo hejuru no hepfo hamwe nigiciro cyo gucukura mukarere utuyemo mumirima ikwiye, nyuma yaho gahunda ubwayo ikazabara ingano y iriba hamwe nigiciro cyagereranijwe cyo kuyicukura.
Gucukura iriba
Ikintu cya mbere kandi cyingenzi mugucukura kwigenga iriba ni uguhitamo ahantu. Ni ngombwa ko hafi yacyo, muri radiyo ya metero 50, nta bubiko bw’ifumbire n’indi myanda ishobora kugira ingaruka ku bwiza bw’amazi. Ntugomba gutunganya iriba hafi ya metero 5 uvuye munzu. Bitabaye ibyo, hari ibyago byo kwangirika kwishingiro ryinzu kubera gutaka ubutaka.
Ni ngombwa kandi kumenya ubujyakuzimu bw'iriba. Kugirango ukore ibi, urashobora kumenya ubujyakuzimu bwuburyo busa mubice bituranye, cyangwa mbere yo gucukura iriba.
Nyamuneka menya ko gucukura iriba bidashoboka mugihe icyo aricyo cyose cyumwaka. Igihe cyiza kuri ibi ni kuva muri Kamena kugeza muri Nzeri. Muri iki gihe, amazi yo mu rwego rwo hasi, bivuze ko utazayobywa namazi ava murwego rwo hejuru, ashobora kuguma nyuma yumwuzure wimpeshyi.
Igikurikira ugomba guhangayikishwa nuburyo uzakomeza inkuta ziriba. Hariho uburyo bwinshi. Iyi ni inzu yubakishijwe ibiti, isuka ya beto n'amatafari. Bumwe muri ubwo buryo bwo gushimangira bufite inyungu zimwe. Noneho, inzu yimbaho yimbaho niyo ihendutse cyane. Ariko araramba. Ubuzima bwa serivisi ntabwo burenze imyaka 15. Byongeye kandi, igomba guhanagurwaho imyanda buri mwaka. Byongeye kandi, iyo ucukura iriba nk'iryo, inkuta ntizikomera, ibyo bikaba bitera ibyago byo gutemba.
Monolithic beto nibyiza kuko ikuraho kwinjiza amazi hejuru kuriba. Ariko iriba nkiryo rikora igihe kinini, kandi bizatwara amafaranga menshi cyane. Hano ufite amahitamo abiri. Cyangwa ukore ibishushanyo bifatika kugirango ukomeze inkuta ubwawe, cyangwa uzigure. Mbere yo guhitamo icyo gukora, nyamuneka menya ko impeta zometseho uruganda zikomeye kuruta izo ushobora gukora wenyine. Ariko ntiwumve, bazotwara amafaranga menshi.
Kubaka amatafari neza bisaba ubuhanga budasanzwe no gutegura igihe kirekire. Inkuta zigomba gushimangirwa, no munsi yamatafari kugirango zubake urufatiro. Ariko rero, nka beto, amatafari ntabwo yemerera amazi yo hejuru kwinjira mwiriba.
Iriba rimaze kwitegura
Ubwoko bwose bwibikoresho byiza wahisemo, bigomba kuba bifite isuku burigihe. Isuku igomba gukorwa byibuze kabiri mu mwaka, kandi kenshi iyo ibintu byamahanga byinjiye mwiriba.
Kugira ngo isuku iriba, amazi ayasohokamo akoresheje pompe. Noneho, kumanuka, dukora inzira zikenewe zo kuvura. Iyo ibintu by'amahanga, sili, umucanga n'umwanda bivanwe hasi no kurukuta rw'iriba, turandura. Kugirango tubigereho, dusasa urukuta rw'iriba hamwe na sima cyangwa koza hamwe ikirundo kirekire hamwe n'umuti wa chlorine.
Iyo iriba ryongeye kuzuzwa amazi, igisubizo cya chlorine kingana na mg 150 kuri litiro 1 y'amazi nacyo kigomba kongerwamo. Amazi aravanze kandi iriba, ripfundikijwe umupfundikizo, risigara amasaha abiri. Noneho amazi arongera arasohorwa hanyuma iriba ryogejwe namazi meza. Inzira isubirwamo kugeza umunuko wa chlorine ubuze.

robotstxt: allowed

filter: keep


text:
Abagore baryoherwa n’imibonano mpuzabitsina mu buryo butandukanye, ariko nugenzura neza uzasanga uburyo bagaragazamo ibyishimo byabo budatandukanye cyane kuko ibikubiye muri iyi nkuru tugiye kubagezaho byo ni rusange. Iyo umugore yishimiye uburyo ateye akabariro,umugabo nawe arabimenya kuko umugore abimwereka muri ubu buryo:
-Mu gihe cyo gutera akabariro abagore benshi iyo banyuzwe n’uburyo bayikozemo usanga basakuza mu gihe cyo kuyikora. Uku gusakuza ntabwo baba basakuza cyane ahubwo baba baniha buhoro buhoro ariko hari n’abo ibyishimo birenga bagasakuza cyane.
-Kumwenyura mu gihe cyo gutera akabariro nacyo ni ikindi kimenyetso gishobora kukwereka ko umugore yishimimye kuko iyo witegereje mu maso ye ubona hakeye kandi hagaragaza ibyishimo. Ubundi nanone iyo umugore yishimiye uburyo ateyemo akabariro, usanga afite amasoni yo kureba mu maso uwo bakoranye icyo gikorwa haba mu gihe batararangiza na nyuma yo kurangiza.
-Umugore wishimiye icyo gikorwa kandi ntatana no gushimira uwo bamaze gufatanya ibyishimo kuko akenshi iyo abonye umugabo arangije kandi nawe akumva anyuzwe rwose ahita abwira umugabo mu ijwi rituje ati”urakoze”. Iyo atabashije kubivuga atyo ahita amusoma ku munwa nacyo ni ikimenyetso cy’uko yishimye.
-Guceceka umwanya munini ntacyo umugore avuga nyuma yo kurangiza gutera akabariro nabyo ni ikindi kimenyetso kuko burya biba byamurenze yabuze uburyo ashimiramo. Guseka ubusa nacyo ni ikindi kimenyetso gishobora kugaragaza ibyo byishimo kuko iyo umugore arebanye n’uwo bamaze kwishimishanya arisetsa kandi ntiyapfa kubikora atishimye ahubwo aba yabuze uburyo ashimira umukunzi we uburyo amaze kumushimishamo.
Hari abandi bagore na none bishimira iki gikorwa bagahita baha impano cyangwa bagatanga amasezerano akomeye ku bakunzi babo bakaba bahita banabagabira ibintu runaka bitewe n’uburyo bishimye.
Gusa ibi byo bikunda gukorwa n’abagore bakoranye iki gikorwa n’abantu batari abagabo babo mu rwego rwo kugirango yigarurire burundu uwo muntu umushimishije.
Abagabo rero kugirango bashimishe abagore babo bagomba gukora uburyo bwose babona bimwe muri ibi bimenyetso ku bagore babo kugirango bamenye ko babashije kuzuza inshingano zabo uko bikwiye.


text:
Ibiyobyabwenge byari nk’imana yanjye ariko Imana yarabinkijije
Nitwa Willie, nakuriye mu mugi muto wa Neelyville, muri Leta ya Missouri nanywaga ibiyobyabwenge byiganjemo cocaine, nanywaga byinshi byari gutuma mbura n’ubuzima .Inshuro nyinshi nisangaga muri gereza kubera gucuruza ibiyobyabwenge. Abenshi twabisangiraga barapfuye. Sinigeraga ntekereza kuri ibyo ariko inshuro nyinshi nisangaga ku mva zabo nagiye kuzisura.
Papa umbyara na we yanywaga ibiyobyabwenge kuburyo uko yagaragaraga n’imivugire ye byari byaramusagutse.
Najyaga ntekereza impamvu yatumye mvuka, impamvu yatumye njya mu biyobyabwenge, nigituma ndi ku isi.Najyaga mbona abandi bana b’inshuti zanjye bari kumwe na ba papa babo bakajya ahantu bagasangira icyo kunywa n’icyo kurya, bakabajyana gukina,njye ntarigize mbikorerwa na papa ,atarigeze ambwira ko ankunda n’umunsi n’umwe,mama yarabikoraga akambwirako ankunda ariko papa we ntiyigeze ambwirako ankunda.
Mama yanjyanye mu rusengero maze nemera Kristo nk’umukiza. Pastor yanyigishije urukundo rutarondoreka rubonerwa muri Yesu Kristo.Iki nicyo nashakaga, nashakaga urukundo ,no kumenya iyo Mana numvaga yaremye isi, no kumenya byinshi kuri Yo .Ariko ntibyamaze igihe kirekire kuko ubuzima bwo mu rugo bwari bugoye kububamo, maze nshyira hasi ibyo mu rusengero maze nsubira kubiyobyabwenge kuko byari inzira yamfashaga kwibagirwa byose, niyo mpamvu nabinywaga cyane,nahoraga mbabaye igihe cyose kandi sinakundaga kuvuga byinshi.
Nahuye na Evelyne twiganye mu mashuri yisumbuye turabana,twabyaye abana 6 ariko ibiyobyabwenge na cocaine biranyokama bituma ntakora inshingano ya kibyeyi neza. Nabinywaga kugirango niyibagize ibibazo ariko mu gitondo nkabyuka bigihari.
Nari mfite umuryango unkunda ariko nahoraga mfungwa.Nyuma y’imyaka 20 nafunzwe inshuro ebyiri, nagiye ngerageza no kwiyahura inshuro nyinshi biranga .
Muri icyo gihe ibyo byabaga, nasomye ijambo ry’Imana rivuga ngo ‘ ndakuruhuye kandi niteguye kugutabara.’Ibintu bitangaje byabaye ubwo narindyamye nijoro,Imana yansuye mu nzozi, mbona ahantu hasa nk’ikuzimu aho nari ngiye nyuma nabonye isura iri kumwe nanjye maze Imana iravuga ngo menya aha niho wari ugiye, kandi bantu benshi baririra aha.Ni ubwa mbere nari mbonye ibintu nk’ibyo mu buzima bwanjye.Imana yatumye menyako aho nari ngiye kujya ko atari heza.
Mu myaka 20 sinari nkijya gusenga.Nasubiyeyo mbwira pastor iby’inzozi zanjye, ambwira ko zisa neza nizo yarose igihe yari umwana.Maze arambwira ati “Imana irashaka ko witonda mwana wanjye,anyereka uburyo inkunda ,yarampobeye maze nsengana na pastor uwo munsi maze ubuzima bwanjye nongera kubuha Yesu Kristo.
Namenyeko Imana integeye amaboko, sinumvaga nkiri umuntu w’inyama n’amaraso maze kuva icyo gihe ntangira guhinduka, ibintu bijya mu buryo.Natangiye kubona urukundo rw’ukuri umuryango wanjye wankundaga, urwo banyerekaga kera ndubona ubwo.
Muri iyo minsi naretse gukoresha ibiyobyabwenge maze mu gihe gito ntangira kubwiriza ubutumwa.Muri icyo gihe natangiye kujya gusura papa mubwira ibya Yesu, maze igihe kimwe mbona papa yaje mu rusengero gusenga.
Ubuzima bwanjye nabwerekeje ku Mana , namenyeko mu isi ntazahaba igihe kirekire, ndetse byari n’umugisha ubwo data nawe yagarukiraga Imana.
Namubabariye ku byo yankoreye ndetse mubwirako nshimishijwe n’uko ari umubyeyi wanjye.Yampereje ikiganza nawe ampereza icye turaseka turishima turababarirana.Uyu munsi njye n’umugore wanjye turishimye hamwe n’abana bacu.
Bibiliya ivugako tugomba kunamba k’Uwiteka, kandi niko uyu munsi ndi. Iyo mbyutse, mbanza gutekereza mbere na mbere ku Mana ,sinkitekereza kunywa ibiyobyabwenge ukundi, mu gihe ibiyobyabwenge byari byarabaye nk’imana yanjye ariko ubu Imana niyo yafashe umwanya wa mbere muri njye,iri mu buzima bwanjye.
source:www.cbn.com
Sophie @agakiza.org


text:
Guhera kuwa Kabiri tariki 22 Ukwakira 2019, nibwo iki gikorwa cyatangiye, byose bikaba bibumbiye muri gahunda ya Leta y’u Rwanda yo gushyira imbaraga mu guhugura abantu ibaha ubumenyi ku ikoranabuhanga kugira ngo bage biyakira serivisi bakoresheje telefoni zabo.
Umukozi wa MINICT, Lambert Ntagwabira, yatangaje ko intego ari uko abanyarwanda bagira ubumenyi bw’ibanze mu gukoresha ikoranabuhanga.
Ati “MINICT irajwe ishinga no kugeza ku baturarwanda ubumenyi bw’ibanze mu gukoresha ikoranabuhanga, bo ubwabo bakajya babasha kwisabira serivisi zitandukanye zitangwa hifashishijwe ikoranabuhanga.”
Yakomeje agira ati “Twagize igihe cyo guhugura abasore n’inkumi baturuka hirya no hino mu gihugu kugira ngo bajye bahugura abaturage mu tugari dutandukanye bakomokamo. Twifuje rero gukorana n’abayobozi b’inzego z’ibanze kugira ngo iyi gahunda bayigire iyabo bityo borohereze Intore mu Ikoranabuhanga mu mikorere yazo.”
Minisitiri w’Ubutegetsi bw’Igihugu Prof. Shyaka Anastase avuga ko gahunda yo kwegera abaturage bagahabwa ubumenyi ku ikoranabuhanga izaziba icyuho cyariho, kuko kugeza ubu abaturage bishimira serivisi bahabwa bageze kuri 85% bavuye kuri 72%.
Ati “Iyi gahunda izatuma abaturage benshi bamenya kwiyakira serivisi batavuye aho bari, nta mwanya bataye, nta muntu bavuganye ngo aramuha serivisi mbi ahubwo age abona ubutumwa gusa byaba ngombwa ko akenera icyangombwa akava iwe agiye kugitora gusa”.
Mu bushakashatsi buherutse gushyirwa hanze n’Ikigo cy’Igihugu cy’Ibarurishamibare (NISR) bwagaragaje ko abanyarwanda bafite ubumenyi bw’ibanze kuri mudasobwa ari 8,9%, gusa Minisiteri y’Ikoranabuhanga mu Itumanaho na Inovasiyo ifite intego yo kuziba iki cyuho biciye muri gahunda y’Intore mu Ikoranabuhanga, ku buryo mu 2024, iteganya kuzaba yahuguye abaturage bagera kuri 60% by’abaturarwanda.
Byitezweko izi ntore mu ikoranabuhanga zizahugura abaturarwanda basaga ibihumbi 50.
Gahunda y’Intore mu Ikoranabuhanga yatangiye mu 2017, igamije kongera ubumenyi mu ikoranabuhanga ku banyarwanda. Kuri ubu, abasaga ibihumbi 41 bamaze guhugurwa.


text:
Sisitemu y'imikorere: Windows, Android
Itsinda rya gahunda: USU software
Intego: Gutangiza ubucuruzi
Gahunda ya siporo
Uzashobora kugurisha gahunda zacu, nibiba ngombwa, ukosore ibisobanuro bya porogaramu.
Ohereza ubutumwa kuri info@usu.kz
Video ya gahunda ya siporo
Iyi videwo irashobora kurebwa hamwe na subtitles mururimi rwawe.
Kuramo verisiyo yerekana
Mugihe utangiye gahunda, urashobora guhitamo ururimi.
Igiciro cya software
Tegeka gahunda ya siporo
Siporo izahora ifite akamaro, kuko nimwe muburyo bwiza bwo kugira ubuzima bwiza no kwishima. Biba ngombwa cyane cyane, urebye ko abantu benshi ubu bakora bicaye kuri mudasobwa zabo. Kuruhuka ukoresheje ubwoko butandukanye bwibikorwa nigikorwa gisanzwe cyemerera umubiri gukira kandi gifasha guhuza ibitekerezo byiza. Mu rwego rwo kwemeza ko ibikorwa bya siporo biri kuri gahunda kandi bisanzwe kandi biganisha ku bisubizo byiza, ibice bitandukanye, clubs za siporo, siporo, ibidendezi byo koga, ibigo bya yoga na sitidiyo zibyiniro bifungura ahantu hose. Umuntu wese arashobora kubona ibikorwa bizagaragaza impano ye yose. Aha hantu abahugura bafite uburambe bakubwira uburyo gutegura ibikorwa byimikino ari ngombwa kandi baguha inama zuburyo bwo gutegura ibikorwa byawe muburyo bwiza bushoboka kugiti cyawe. Mubisanzwe mugihe cyambere nyuma yo gufungura ibigo byimikino, ntibitaye cyane kuburyo nibikoresho byo kubika inyandiko no gucunga.
Ariko, nyuma yumwaka umwe cyangwa ibiri, mugihe urujya n'uruza rwabakiriya rwiyongera cyane kuburyo abakozi bumuryango batagishoboye guhangana nogukenera gutunganya amakuru agenda yiyongera, ubuyobozi butangira gutekereza kubijyanye no gutangiza ibikorwa byubucuruzi no gucunga ikigo cya siporo. . Rimwe na rimwe, hamwe na bije ntarengwa, bagerageza gukuramo porogaramu za siporo kubuntu kuri enterineti kugirango bayobore imishinga yabo. Igihe kirashize kandi biragaragara ko gahunda ya siporo yubuntu itujuje ibyateganijwe. Rimwe na rimwe, birashobora gutuma habaho gutakaza amakuru yose nyuma yo gutsindwa kwambere kwa gahunda ya siporo yubuntu. Ugomba kumenya ko gahunda nziza yo kuyobora club atari ubuntu. Hanyuma, gushakisha gahunda yimikino ibereye iratangira. Igisabwa nyamukuru, ubusanzwe gikozwe muri gahunda nkiyi, ni igipimo gikwiye cyibiciro nubwiza, kimwe no koroshya kubyiga.
Porogaramu nziza yo kubara siporo igomba kandi kuba ishobora kubika amakuru mugihe kinini, kimwe no gukora backup ya porogaramu kugirango amakuru ashobore kugarurwa byoroshye nibiba ngombwa. Izi mico zose zatejwe imbere ninzobere zacu mugihe twashyizeho gahunda yo kubara siporo ya USU-Soft. Nubworoherane bwimiterere no kwizerwa bituma itandukaniro nyamukuru ritandukanye naryo. Ibi bituma porogaramu ya siporo icunga ibikorwa bya sosiyete yawe kandi ikagufasha kubona umwanya wambere ku isoko ryigihugu cyawe ndetse no mumahanga kure mumyaka ibiri gusa. USU-Soft ifite ihinduka kugirango ihindurwe kubikenewe byose n'imiterere ya sosiyete yawe.
Imyitozo ngororangingo ni ibintu bisanzwe, biranga ibinyabuzima byose, harimo n'abantu. Twaremewe tuzirikana ko tuzakora byinshi, twimuka kandi duhora tugerageza kubaho. Mw'isi ya none, ibi byabaye nkenerwa rwose. Abantu benshi bakora umunsi wose mubiro imbere ya mudasobwa zabo. Bamara amasaha menshi mumwanya umwe, akenshi bakora umurimo umwe. Ibi biganisha he? Kubibazo byubuzima: iyerekwa, ingingo, gutembera kwamaraso, nibindi. Kubwamahirwe, biroroshye gukemura ikibazo - birahagije kujya mukibuga cyimyitozo ngororamubiri inshuro nyinshi mucyumweru (kandi nibyiza - imyitozo ngororamubiri buri munsi) kugirango twibagirwe ibibazo by'ubuzima ubuziraherezo. Mu nganda zigezweho za siporo urashobora kubona ibikorwa bitandukanye byumubiri - kwiruka, koga, kurwana, kubaka umubiri nibindi byinshi. Urashobora guhitamo ibikubereye byiza. Cyangwa birashoboka ko ushaka benshi icyarimwe? Ntabwo ari ikibazo! Ibi birerekana ko ibyifuzo bya siporo biziyongera gusa. Mu bihe biri imbere, hazabaho kwiyongera kubikorwa bisaba ubushake bwubwenge, bivuze kandi ko nabantu benshi bazakenera gusura siporo nyuma yumunsi wose wakazi hamwe numutwe. Kandi kugirango urusheho guhatana no kurenga abo bahanganye bose, ubucuruzi bwawe buzakenera gahunda nziza yo kubara ibikorwa byose bibera mumuryango wawe. Turakugira inama gahunda yacu USU-Soft, izwi nka imwe muri gahunda nziza ukurikije amahame mpuzamahanga.
Niba kandi ugifite gushidikanya, turasaba gusura urubuga rwacu rwemewe, aho uzasangamo amakuru yose ushimishijwe, ukamenyera verisiyo yubuntu ya porogaramu yubucungamari ya siporo hanyuma ukayikuramo kugirango urebe kandi ugerageze imikorere yose ikora yiteguye gutanga. Kandi ubaze kandi inzobere zacu, bishimiye gusubiza ibibazo waba ufite.


text:
Yabigarutseho kuri uyu wa Gatandatu muri Kigali Convention Centre, ubwo yitabiraga ibiganiro byahuje abayobozi bakiri bato, mu rwego rwo gusengera igihugu, guhugurana no gushima Imana.
Ni ibiganiro bitegurwa n’umuryango, Rwanda Leaders Fellowship, byari bifite insanganyamatsiko ivuga ku ‘Kubaka umuryango muzima nk’ishingiro kamere ry’igihugu cyizima’.
Kimwe mu bibazo bikunze kugarukwaho muri iki kihe gihe mu muryango nyarwanda, kijyanye n’ababyeyi batagiha abana uburere bukwiye, ibi bakavuga ko babiterwa n’akazi kenshi baba bafite.
Ibi bigira ingaruka ku bana, bakaba bahura n’ababashuka kuko baba batabonye uburere bw’ababyeyi.
Mu kiganiro cyayobowe na Pasiteri Habimana Didier, yabajije Madamu Jeannette Kagame ati “Mu nshingano zanyu nyinshi harimo kuba Umuyobozi wa Unity Club, kuba uri mu bantu bagize uruhare mu gutangiza umuryango w’abagore b’abakuru b’ibihugu ku mugabane wa Afurika mu kurwanya Sida, mwashinze Umuryango Imbuto Foundation, uri First lady, uba muri gahunda nyinshi kandi ufite n’urugo, turagira ngo mudusangije izo nshingano, ese mubihuza gute kugira ngo muzikore neza kandi muharanira ko n’umuryango wanyu waba umuryango mwiza?.”
Madamu Jeannette Kagame yavuze ko ubundi habanza urugo n’inshingano z’umubyeyi, izindi zose zikaza ari inyongera.
Yagize ati “Gufatanya n’uwo mwashakanye byoroshya byinshi, ndifuza kurema agatima abakiri bato, mukwiriye kumenya ko buri rugo rugira umwihariko.”
Yakomeje agira ati “Natwe turi abantu basanzwe, ntabwo turi ibitangaza. Ubuzima bwacu natwe ni nk’ubw’indi miryango. Ibibazo bigora indi miryango duhura nabyo. Hari abavuga bati umwe ni umutwe w’urugo undi ni umutima ariko umuntu akwiye kuba yuzuye, mukuzuzanya. Mugomba kubana muri byose no gusangira byose, mutavuga ngo abana beza ni aba se. Nta shema riri mu kumva ufite abana utita abawe kuko batitwaye neza.”
Madamu Jeannette Kagame yavuze ko igihe cyose ababyeyi bashyize hamwe nta kabuza babasha kubaka umuryango mwiza, n’abawukuriyemo bakagira indangagaciro nziza.
Ati “Ababyeyi bashyize hamwe bagahuza indangagaciro nziza bakazitoza abana, babasha kubaka umuryango mwiza. Imbuto mwabibye ni nazo musarura mu muryango wanyu.”
Yavuze ko mu kurera abana nk’ababyeyi bafatanya, bakabijyaho inama kandi bakungurana ibitekerezo, ariko cyane cyane bakagirana ubumwe.
Perezida Kagame nawe yakunze kuvuga ko nubwo aba afite akazi kenshi, atajya aburira umwanya umuryango we, ndetse ko hari igihe yigeze kwiyemeza ko azajya ataha saa mbili z’umugoroba kugira ngo adasanga abana be basinziye ntabashe kubavugisha.
Mu kiganiro yatanze ku wa 6 Werurwe 2019 muri Afurika y’Epfo, aho yari yitabiriye inama ngarukamwaka y’Umuryango w’Abayobozi bakiri bato izwi nka ‘YPO EDGE’.
Yagize ati “Mu 1995 umwana wanjye wa mbere yari afite imyaka ine, buri muntu mu gihugu yari ahuze, hahoragaho inama no kugenda ugasanga bifashe amasaha yose. Nageraga mu rugo bwije kandi nkagenda kare mu gitondo.”
Yavuze ko hari ubwo hashiraga icyumweru cyose ataramubona ariko ko hari igihe kimwe yafashe umwanzuro akiyemeza kujya amubonera umwanya uko bikwiye.
Ati “Umunsi umwe nari ndyamye nka saa kumi n’igice z’urukerera haza umuntu akomanga ku cyumba nari ndyamyemo, nahise ntekereza ko ari abashinzwe umutekano wanjye banzaniye amakuru mabi.”
“Ubwo nakinguraga nasanze ari umuhungu wanjye, avuga ati “Daddy, umaze iminsi uri he?” Ntabwo nafashe umwanya wo gusobanura byinshi, nageze aho amarira atemba ajya imbere aho kujya hanze, narimo ngerageza kumva icyarimo kuba.”
Yakomeje agira ati “Nahise nizeza umuhungu wanjye ko mu gihe cyose nzaba ndi mu murwa mukuru [Kigali], icyo nzaba ndimo nkora cyose, buri saa mbili z’umugoroba nzajya ndeka ibyo ndimo nkajya kumureba mbere y’uko ajya kuryama, nkabona gusubira mu kazi.”
Perezida Kagame yabwiye abitabiriye iyo nama kumenya guhuza ibyo bakora, umuryango n’inshuti, birinda ko hagira kimwe kiruta ikindi.
Amafoto: Niyonzima Moise


text:
Mu buzima busanzwe, abantu benshi twemera ko umuntu ugira neza kandi akazirikana abandi, agira igikundiro ku bantu kandi bagahora bamusabira umugisha ku Mana. Nk’uko byumvikana kandi, uwo abantu basabira umugisha ntacyatuma Imana itawumuha.
Mu gitabo cy’Ibyakozwe n’Intumwa 20:35 batubwira neza ko ’Gutanga guhesha umugisha kuruta guhabwa’ Muri iyi nkuru, tutarebera hamwe ibanga ryo kubona umukiro nyawo unyura umutima no kugira umugisha uhebuje uturuka ku Mana.
Intumwa Pawulo yaravuze mu rwandiko yandikiye itorero ry’Abagalatiya agira ati: "Nuko rero mugirire neza bose uko mubonye uburyo “ ( Abagalatiya 6:10). Intumwa Pawulo arongera ati “Umuntu wese atange nk’uko abigambiriye mu mutima we, atinuba kandi adahatwa kuko Imana ikunda utanga anezerewe” (2 Abakorinto 9:7).
Umukuru w’igihugu cy’u Rwanda, Paul Kagame, mu mwaka wa 2018 ubwo yagezaga ijambo ku bitabiriye Umwiherero w’Abayobozi b’ingezo z’ibanze, nawe ati "Hari inyigisho tujya twumva zivuga ko nyuma y’ubu buzima, hari ubundi bwiza tuzabamo. Ariko mbona kubaho neza bigomba guhera hano ku isi, bikatubera itike ituganisha muri ubwo buzima bwiza tubwirwa...
Uko nabyumvise hariya hantu hadutegereje, abantu bikomeza Ntibazajyaho. Mu ijuru numva ko hazajya abantu bakora ibyiza bizima, kandi bifuza kugendana n’abandi... Ni ukuri Ntimuzajya mu ijuru, mwaricishije abaturage muyobora amavujya. Kuki umwana wawe wowe muyobozi yajya kwiga, uw’umuturanyi ntajye kwiga hanyuma ukabyemera?"
Igihugu cyacu cyarushaho kuba cyiza mu gihe umwe muri twe agiye ashaka uwo yakorera ibyiza. Tekereza uburyo Akagari, Umurenge, Akarere ndetse n’Intara byacu byahinduka byiza kurushaho. Tekereza uburyo abayobozi bacu bajya barara umutima uri hamwe kandi unezerewe.
Mu rwandiko Intumwa Pawulo yandikiye Timoteyo (2Tim3: 1-4), yaramubwiye ati “Mu minsi ya nyuma urukundo rwo gukunda abantu ruzagabanuka “ bishaka kuvuga ko abantu benshi bazihugiraho bikabije, bazaba barimo kureba inyungu zabo gusa, imvugo zabo zizaba ari ukuvuga ngo”Mbabarira ibyanjye napanze kandi ntutume nica gahunda yanjye ( Don’t get me off my schedule)“.
Ariko ndagirango nkubwire ko tutaremewe kwirebaho gusa. Nshuti yanjye, Imana yaturemeye kugirango duhindure ubuzima bwa bagenzi bacu kuko Imana iguha umugisha kugirango uhindukire abandi umugisha maze ubuzima bwabo burusheho kubwa bwiza. Hari igitabo mperutse gusoma kivuga ngo ”Ntabwo twari dukwiriye kubaho uyu munsi mu gihe ntacyo twarangije gukorera undi muntu kandi kandi ukagikora udategereje igihembo”.
Itegereze abantu bakwegereye kandi bakeneye urukundo rwawe n’amagambo yo kubakomeza. Reka kubura imigisha y’Imana ndetse n’ibitangaza byayo, reka kwihugiraho cyane, ba umuntu witeguye kuba wafasha umuntu uwo ari we wese ukeneye ubufasha Imana yagushyize imbere yawe, itegereze neza abaturanyi bawe, abo mukorana cyangwa abaza bagusaba akazi kuri uwo mwanya Imana yaguhaye, itegereze inshuti zawe ndetse n’umuryango wawe.
Batege amatwi kandi ugire icyo ubafasha bijyanye n’ubushobozi ufite. Imana ikuzaniye iri jambo kugirango ntutakaze amahirwe yo gukora ikintu cyiza kuri ibyo bibazo bakuzanye imbere, ureba abakeneye ubufasha kurusha abandi.
Mu mwaka w’ 1988 ubwo nigaga mu mwaka wa mbere w’amashuri yisumbuye muri ETO Kicukiro turi mu kiruhuko cya sasita, Imana yashyize imbere yanjye amahirwe gukorera umugisha. Imvura yari irimo kugwa, mbona hafi aho umukecuru wari umaze amasaha menshi yabuze umuntu umukorera udukwi yari amaze gutashya hafi aho, yahamagaraga abantu ngo baze bamufashe kwikorera utwo dukwi ariko ntihagize n’umwe uza kumufasha.
Mu gihe uwo mukecuru imvura yari imaze nk’amasaha abiri irimo kumunyagira, Imana yarankoresheje mufasha ako kantu yari akeneye ariko katari kanagoranye cyane.
Ubwo narangizaga kumukorera, amagambo yavuze ansabira umugisha yanze kumva mu mutima wanjye kandi ibyo yansabiye byose niko Imana yabimpaye. Uramenye Imana ikora mu nzira zitandukanye kandi wibuke ko Loti yakiriye abamarayika atabizi, nyuma yaho yaje kubona umugisha wo guhungishwa ubwo umujyi wa Sodomu warimburwaga.
Mu mwaka w’ 2000 Imana yigeze kumpa ikiraka cyo guhagararira imirimo y’ubwubatsi bw’umuyoborp w’ amazi yagombaga kuvomerera umuceri iwacu mu Bugarama, wari umushinga w’Abashinwa ariko nkaba nari mfite inshingano zo gutangamo akazi ndetse no kugenzura iyo mirimo, ubwo birumvikana twabaga turi kumwe n’umushinwa.
Nagiye nsangwa n’abantu batandukanye kandi bafite ibibazo bitandukanye ndetse hari n’abandi bazaga bazanye na ruswa. Ariko kugirango mbashe kuba nakora icyo Imana yampereye ako kazi byasabaga gushishoza cyane kugirango mbashe gufasha ukwiriye ubufasha bwihutirwa. Nagusaba ngo ujye wibuka gusaba Imana ngo iguhe ubushishozi buhagije kugirango ubashe guhagararira Imana kuri uwo mwanya uriho mu kazi kawe.
Mu kwezi gushize, umuhererezi wacu yigeze kunyoherereza ubutumwa bugufi agira ati ”Muvandimwe, ndabona Ivugabutumwa ryaragutwaye ariko wibuke ko Imana yakohereje aho atari ukuvuga ubutumwa gusa, yabikoze kugirango ugire n’icyo wamarira umuryango mu gihe nk’iki. Ntawamenya igihe usigaje, kuko uramutse upfuye nta ntambwe udufashije gutera twaba duhombye“.
Natekereje cyane kuri ubwo butumwa bw’uwo mwana ndaseka ariko igira isomo insigira mu mutima wanjye. Ijambo ry’Imana muri Matayo 25:40 haravuga ngo "Umwami arabasubiza ati Ndababwiza ukuri yuko ubwo mwabikoreye umwe muri bene Data aba boroheje bari hanyuma y’abandi, ari njye mwabikoreye".
Salomo na we mu gitabo cy’ Imigani agira ati “Ubabariye umukene aba agurije Imana, nayo Izamwishyura ineza ye”. Mu gihe uzaba ugiriye neza aba baza bakugana cyangwa abo Imana igushyize imbere, uba ugurije Imana kandi niyo iba izi uko izakwishyura iryo deni uzaba uyigurije.
Ikibazo ukwiye kwibaza, aho hari umuntu wagiye kwa muganga ariko yabuze ubwishyu yishyura kuki utaguriza Imana? Umuturanyi wawe agiye gupfira mu nzu kubera kubura mitiweli cyangwa ibyo kurya, wagurije Imana byibura ukamwishyurira iyo mitiwelil cyangwa ukaba wamufasha kubona icyo kurya!
Ntabwo ndimo kuvuga ko umuha nka bimwe umena, ndavuga kujya kumugurira ibye cyangwa ugakora ku byawe waguze wateganyaga kuzarya mu gihe kizaza. Imana yaguhaye umugisha kugirango ubere abandi umugisha. Urahinduranya imyenda kabiri ku munsi ariko uzi umuntu uhora mu mwenda umwe, kuki utaguriza Imana? Gukunda ntabwo ari mu magambo ahubwo ni ukubigaragaza mu ibikorwa.
Uyu munsi nagirango twige uburyo bwo gutanga igihe cyacu, amafaranga ndetse n’amagambo atera intege mu bandi, kuko iyo werekanye urukundo uba werekanye Imana aho mu kagari kawe, mu murenge wawe mu karere kawe mu ntara yawe ndetse no mu gihugu cyawe.
Mugihe uzaba uhaye umuntu nk’amafranga ibihumbi bibiri (2000fr) byo kumufasha kubera urukundo cyangwa impuhwe bivuye ku mutima kandi wumva ko udakeneye ko yayakugarurira, ndakubwiza ukuri ko Imana igira aho ibyandika kandi ikajya ibireba ko wakoreye umuntu ikintu cyiza.
Twagombye gusoma ijambo ry’ Imana neza kuko imigisha nk’uko Ijambo ry’Imana rimaze kutubwira iratwegerye aho dutuye, aho dukora yemwe no munzira tunyuramo. Nkaba ngirango ndangize nkubwira ko uyu munsi twaba abantu basobanutse tugatera intambwe yo gutangira gukorera abandi ibintu byiza bituma babaho uko Imana yashatse ko babaho.
Twibuke ko urukundo nyakuri igihe cyose rujyana n’ ibikorwa, tumenye ko kandi igihe cyose abantu baba baturebaho ariko igihamya urwo rukundo gikwiye kutugaragaraho ari ukuba twakorereye abandi ibikorwa by’urukundo.
Nituramuka tubigezeho kandi no mu bitekerezo byacu tugahora dushaka uko twabera abandi umugisha aho gushaka abatubera umugisha, Imana izita ku bibazo byacu cyangwa ibyo dukeneye nk’uko twitaye ku byo abandi bari bakeneye. Imana izaduha ibyo dukeneye ndetse inarusheho.
Ijambo ry’Imana muri Matayo 7:15-23 havuga ko abantu turi abana b’Imana ku bw’imbuto twera. Ntabwo bazatumenyera ku mirongo ya Bibiliya tuzi, ntabwo bazatumenyera ku misaraba twambara mu ijosi yewe ntabwo bazatumenyera kuko tuzi kwigisha neza cyangwa amagambo meza kandi aryohereye nk’ubuki, abantu bazamenya ko turi abazera Imana mu gihe dufasha abandi, mu gihe dukora ibikorwa bigaragaza ko dukorera Imana koko. Imana iduhane umugisha!
Iri jambo muritegurirwa kandi mukarigezwaho na Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika.
Tel: +14128718098
Email: [email protected]
Rev./Ev. Eustache Nibintije, ni umunyeshuri wa Patriots Bible University yo muri Leta Zunze Ubumwe za Amerika.
Tel: +4128718098 - WhatsApp Email:[email protected]
Nibyo koko Umukristu Nyakuri agomba gufasha bagenzi be,uko ashoboye.Cyokora UMURIMO nyamukuru Yesu yasize asabye Abakristu nyakuri,ntabwo ari ukubafasha mu butunzi cyangwa amafaranga.Ahubwo yabasabye "Kubwiriza ubwami bw’Imana,mbere yuko Imperuka iza" (Matayo 24:14).Impamvu tugomba kubikora,nuko niyo wafasha umuntu agakira ubukene,ejo azapfa abisige,yekuzongera kubaho kubera ko atazi icyo Imana imusaba .Ariko numufasha gushaka Imana kandi agahinduka,izamuzura ku munsi w’imperuka,imuhe ubuzima bw’iteka nkuko Yohana 6:40 havuga.Nubwo Yesu yashoboraga guha abantu Ubukire,ntabwo aribyo yakoze.Ahubwo yirirwaga mu nzira abwiriza abantu cyangwa akabasanga iwabo,akababwiriza.Umukristu Nyakuri nawe niko abigenza.Yigisha abantu Bible kandi ku buntu,atabasaba icyacumi,nkuko Yesu n’Abigishwa be babigenzaga.Gushaka Imana,nibwo "bukire nyakuri".Ibindi ni Ubusa.


text:
INTEGO: Intego yaya mahugurwa n’ukugira abashoferi b’umwuga Impanuro zatanzwe n ikigo ngenzura mikorere RURA URUZIYUMUGABO Innoncent na NDAGIJIMANA Aaron bari bahagarariye ikigo RURA, baganirije abashoferi babasaba guhindura imyumvire ya bashoferi ba kera bakagendana n’igihe cy’iterambere Igihugu cyigezemo, bakomeje basaba abashoferi kwirinda amwe mu makosa akorerwa mu muhanda harimo aya akurikira: Kubahiriza zebra crossing: Umushoferi w’umwuga asabwa kubahiriza imirongo y’abanyamaguru(guha agaciro abanyamaguru) Kudacomora akagabanya muvuduko (speed governor) Kwirinda kurenza umuvuduko wabugenewe Kwambara neza umwenda w’akazi igihe cyose uri mukazi Kwirinda gutwara abagenzi badafite amatike yanditseho amazina yabo umushoferi asabwa kubigenzura mbere y’uko ahaguruka. Kwambara ikarita y’ubunyamwuga igihe cyose atwaye Kwirinda amakosa yose abera mu muhanda Bumwe mu butumwa bwatanzwe hagiye hagaruka ko Hejuru y’uruhushya rusanzwe rwo gutwara bisi, umushoferi utwara abantu mu buryo bwa rusange azajya asabwa kugira ikarita y’umwuga kandi mbere yo kuyihabwa akagira amahugurwa yandi y’inyongera ahabwa arenze ayo yahawe mu gihe yakoreraga uruhushya rwo gutwara kuko harimo byinshi byigenzi mu mwuga wo gutwara abantu. “Harimo uko yakira akanafata abagenzi, uko atwara ikinyabiziga kandi iyo karita ikazajya ikurikiranwa uko ayikoresha yakora amakosa ajyanye no gutwara nabi ikinyabiziga no gufata nabi abagenzi no kugendera nabi abandi mu muhanda bizajya bimutesha amanota ashobora no kwamburwa burundu iyo karita y’umwuga nk uko abakozi ba RURA bakomeje babisobanura.
Umuvugizi wa police ishami rishinzwe umutekano wo mu muhanda Senior Supertendant JMV NDUSHABANDI yasabye abashoferi kwirinda amwe mu makosa ateza impanuka mu muhanda biturutse ku burangare bw’abashoferi. Yakomeje ababwira ko uruhushya rwo gutwara bafite arimwe mu mpamyabumenyi zikomeye bafite bagomba kuyikoresha neza. Bimwe mubyo yasabye abashoferi kwirinda harimo: kudatwara imodoka basinze kuko biteza impanuka kuvugira kuri telephone utwaye imodoka kudatendeka (kurenza umubare wabagenzi)imodoka yagenewe gutwara. kwambara umukandara mu gihe cyose utwaye Kugenzura ibyangombwa byimodoka ko byuzuye mbere yo guharuka. kudacomora utugabanyamuvuduko(speed Governor) mu rwego rwo kwirinda impanuka kubahiriza ibyapa biburira n’ibindi byapa byose byo ku muhanda Kubahiriza zebra crossing: Umushoferi w’umwuga asabwa kubahiriza imirongo y’abanyamaguru(guha agaciro abanyamaguru) Kwambara umwenda w’akazi n’ibyangombwa bimuranga(badge) Kwirinda ku bwira abagenzi nabi Kugenzura ko imodoka ifite assurance, Control technique, Carte jaune ,n’ibikoresho byose imodoka igomba kuba ifite. Yashoje abizeza ubufatanye kandi abasaba gushyira mu bikorwa ibyo bakuye mu mahugurwa kuko bizagabanya impanuka zibera mu muhanda
This is a demo store for testing purposes — no orders shall be fulfilled.


text:
Buri muntu atandukanye na mugenzi we ndetse n’ikigero cyo kureshya mo abandi na cyo ntigihuye. Oxford Dictionary yatanze igisobanuro cyo kureshya iti ”Ni ikintu cyangwa umuntu ukora ibintu ku buryo bigaragara nk’ibishamaje kandi biryoshye ku buryo wakwishimira kubigira cyangwa kubikora”.
Aha tugiye kurebera hamwe imico 9, ikugira umuntu udasanzwe mu kureshya abandi nyamara nawe utazi ko uri kubikora.
1. Kuba umunyamatsiko cyane kuri buri kimwe
Ese ukunda kwishimira kwiga uko buri kintu gikora? Ese hari ubwo ujya wibaza impamvu abantu bitwara uko ubabona? Ese ukunda gusoma ibyerekeye ibiri kuba ku isi muri ako kanya? Niba ibisubizo byawe byose biganisha kuri Yego, menya ko ari cyo kintu cya mbere gituma ureshya abo bantu mwegeranye bakagukunda cyane.
2. Wishakira igihe (Wibonera umwanya)
Abantu bakunda kuba bahuze bari gukura cyane akenshi nibo bisanga hejuru y’abandi cyane, bigatuma bakundwa cyane kuruta ba bandi batabona umwanya wo kwihugiraho ngo bakore ibintu byabo. Wibuke ko uburyo ureshya abantu bihabanye cyane n’isura ufite ahubwo bikagera ku mutima wawe, imico n’imyifatire ugaragaza.
3. Kubana neza n’abandi no kwihanganira imico y’abandi
Uburyo ureba abandi iyo muri kuganira, wabahaye umwanya wawe wose, uburyo uvuga ukoresha ibimenyetso na byo bibagaragariza ko ubitayeho ukabareshya utavuze. Ubushakashatsi bwakorewe muri Netherlands bwagaragaje ko gucira umuntu amarenga bishobora gutuma umureshya cyane kandi utavuze.
4. Kwihuza by’indani n’abandi bantu
Ibikorwa ukorera abandi nabyo bituma ubareshya. Gukundwa biroroshye, icyo wowe usabwa ni ukuba umuntu mwiza kuri bo kandi ukabatega amatwi ukabumva kuruta uko ubavugiramo, ibyo niba ubyiyiziho menya ko ariyo mpamvu bagukunda cyane.
5. Kwiyitaho
Nituvuga kwiyitaho ubyumve uko ushaka. Ubushakashatsi bwakorewe muri Journal Archives of Sexual Behaviour, bwagaragaje ko abantu bibana cyangwa, bari bonyine, (Single People) usanga aribo bareshya abandi cyane kubera ko babona umwanya wo kwiyitaho, batembera, bakigirira isuku,…
6. Imyitozo ngororamubiri
Niba ufite ubuzima bwiza, byanga bikunze unagaragara neza cyane, wakwibaza uti ”Ese biva he?”. Igisubizo ni wowe ugifite. Gusa iyi ngingo y’imyitozo iribanda kuri siporo twese tuzi. Niba ukunda gukora siporo hari umubare munini w’abantu ureshya bakunda abantu bakora imyitozo.
7. Kuvuga ngo “Murakoze”
Biroroshye kubikoresha cyane ku munsi, gusa biri mu bituma abantu bagukunda, kuvuga ngo ‘Murakoze’ ubwira umuntu ugukoreye akantu bikugira udasanzwe ubundi ukareshya buri wese ukwegereye. Fata amasegonda abiri gusa buri munsi uvuge ngo ‘Murakoze’ niba kandi wari wifitemo uyu muco menya ko ari nayo mpamvu bose bagukunda.
8. Urababarira kandi wigira mu makossa
Niba ukunda kwigira mu makosa wakoze kandi ukaba urangwa no kubabarira, menya ko ariyo mpamvu umubare munini w’abantu ugukunda, ujya ubareshya ukoresheje iyi mico myiza. Kwerekana ubumuntu ubabarira bikoresha benshi ku mutima bigatuma bakunda ubikoze. Kwirinda amakosa menshi na byo bituma abantu bagufata nk’umunyabwenge bakaba bakuragiza ibyo batunze.
9. Kumenya agaciro kawe
Ikintu gikomeye mu buzima ni ukumenya agaciro kawe naho uhagaze mu buzima. Ibi bitandukanye no kwiyemera cyangwa kwiyumva. Kuba wihesha agaciro ni byo bigaragaza ko uri umuntu wihagazeho, ndetse ufite intumbero. Nugira igitekerezo, inyunganizi cyangwa ikindi wifuza kongeraho nyuma yo gusoma iyi nkuru, usige igitekerezo cyawe.
Ni inkuru ya Jade Hamilton (Psycho2go) yashyizwe mu Kinyarwanda na Kwizera Jean de Dieu


text:
Sobanukirwa icyitwaga ‘Inzoga y’Ihenero’ mu muco nyarwanda
Ikiganiro urukumbuzi gikunzwe na benshi gihita kuri KT Radio buri wa gatandatu kuva mu masaha ya mu gitondo kugeza saa sita z’amanywa, cyibanda ku buzima bunyuranye bw’ibihe byahise.
Mu kiganiro cyahise tariki 09 Gicurasi 2020 abari mu kiganiro baganiraga ku magambo anyuranye y’ubuhanga n’ikinyarwanda kinoze gikoreshwa mu ndirimbo zo ha mbere zizwi ku nyito ya Karahanyuze.
Muri icyo kiganiro cyayobowe n’umunyamakuru witwa Anne Marie Niwemwiza, ubwo yari ageze ku ndirimbo ‘Sinamenye’ ya Nkurunziza François, yageze ku gitero cyayo cya gatatu abenshi mu bakurikiye icyo kiganiro bagira amatsiko ku magambo akubiye muri iyo ndirimbo.
Muri iyo ndirimbo, muri icyo gitero harimo amagambo agira ati “Ugasasirwa butware ukozwa bucuke, inzoga y’ihenero igahora imusego,…, iyo ngo uri mu rwawe, ariko sinamenye ko uzabiheruka”.
Muri iyo ndirimbo abakurikiye ikiganiro, bifuje kumenya byinshi ku ijambo rijimije riri muri iyo ndirimbo ryitwa ‘Inzoga y’ihenero’.
Mu gushaka kumara amatsiko abajyaga bibaza inkomoko y’iryo Jambo ‘Inzoga y’ihenero’ n’icyo bisobanuye, Kigali Today yegereye inararibonye mu muco gakondo, akaba n’umusizi Nsanzabera Jean de Dieu, atanga ibisobanuro birambuye kuri iryo Jambo.
Yatangiye agira ati “Inzoga y’ihenero” ni agacuma kabaga ku musego, umugabo yabaga aryamye icyaka cyamwica akabyuka agasomaho. Akenshi na kenshi, yabaga ari inzoga umugabo n’umugore banywera mu cyumba cyabo bararamo biganirira”.
Uwo mugabo, yavuze ko iyo nzoga yabaga ifite akamaro gakomeye, kuko yafashaga abashakanye gusabana no kubongerera ibyishimo mu gihe cyo gutera akabariro.
Agira ati “Iyo nzoga ntabwo yabaga igenewe umugabo gusa, n’umugore yasomagaho. Ni cya gihe abantu biheta ngo bagiye kuryama, bakagenda ibiganiro batabicoceye neza mu ruganiriro bakagenda bakakanywerayo mbere y’igikorwa cyo kubaka urugo”.
Avuga ko abantu bitiranya inzoga, aho bumva ko inzoga ari iya bitoki gusa. Avuga ko iyo nzoga yabaga muri ako gacuma, byaterwaga n’icyo benze ngo ishobora kuba urwagwa, amarwa, inturire n’izindi.
Agira ati “Ikintu abantu bakunda kwitiranya ni kimwe, bazi ko inzoga ari urwagwa gusa kandi si byo. Ibinyobwa byose by’Abanyarwanda byitwaga inzoga, gusa byatandukaniraga mu buremere, bakavuga ngo iyi nzoga ni iy’abana, iyi ni iy’abantu bakuru, ni iy’abagore, ni iy’abagabo, ariko byose byitwaga inzoga”.
Arongera ati “Iyo bavuga ngo ni agacuma k’ihenero byaterwaga n’ibyo benze, habagamo inzoga y’urwagwa, habagamo inturire, amarwa cyangwa inkangaza”.
Avuga ko akenshi buri muryango wabaga ufite inzoga kuko bengaga buri munsi, aho mu muco wa Kinyarwanda kunywa amazi byabaga ari ibintu bizira. Ngo iyo batanywaga amata, ngo banywaga inzoga, akenshi rero inzoga y’ihenero ngo yabaga iri mu gacuma gahoraho, umugore akakamenya ngo umugabo atanywa amazi.
Ngo ako gacuma akenshi kabaga gafite ingano ijyanye n’ubushobozi bw’umuryango ati “Byaterwaga n’uko bifite, kuko bagiraga za mugerwa zitandukanye. Akenshi cyabaga ari igicuma cy’amacupa atanu”.
Nsanzabera avuga ko iyo nzoga y’ihenero yafashaga abashakanye kuganira iby’urugo rwabo, mu rwego rwo kuzuzanya aho agira ati “Nta makimbirane, ahubwo yatumaga umugabo n’umugore bahuza urugwiro kuko bayihuriragaho nimugoroba bamaze gusangira n’abana.
Bakagenda bakayicaraho bakayinywa, cyangwa se hari n’ubwo no ku manywa bagendaga mu cyumba bakayicaraho bakayinywa abana bagiye gukina cyangwa bahugiye mu tundi turimo. Ni inzoga yafashaga abashakanye gusabana no kubana neza”.


text:
Ibanga Nyanza yakoresheje ikava ku mwanya wa 30 ikaba iya 5 mu kwesa imihigo
Umuyobozi w’Akarere ka Nyanza avuga ko Nyanza yavuye ku mwanya wa 30 ikaza kuwa 5 mu kwesa imihigo, kandi ko ibyagezweho babikesha ubufatanye, dore ko nta visi meya w’imibereho myiza bari bafite guhera mu ntangiriro za Gashyantare 2020.
Uwari Visi Meya w’aka Karere, Solange Umutesi, yahawe inshingano zo kuba Umuyobozi Nshingwabikorwa w’Akarere ka Kicukiro mu Mujyi wa Kigali, ntihashyirwaho umusimbura.
Abagize Komite nyobozi babiri bari basigaye, bahuje imbaraga n’abagize inama njyanama y’Akarere ndetse n’abafatanyabikorwa mu makomisiyo bakoreramo, maze baziba icyuho uyu muyobozi wahawe izindi nshingano yasize, nk’uko bivugwa na Meya wa Nyanza, Erasme Ntazinda.
Agira ati "Njyanama n’abafatanyabikorwa n’ubundi bakorera mu makomisiyo atatu atatu. Iy’ubukungu, iy’imiyoborere myiza, n’iy’imibereho myiza. Twabasabye ko igihe cyose bateranye biga ku mihigo iri mu nkingi yabo, bakajya aho ishyirirwa mu bikorwa, bakajya inama kandi ku gihe, hayuma abakozi bagomba kubikurikirana izo nama bakazishyira mu bikorwa."
Umuhigo wo kubakira abasemberaga 404 kuri 448 bagombaga kubakira, na wo uri mu yahesheje amanota aka Karere, kandi ubusanzwe wari mu mihigo ya Visi meya ushinzwe imibereho myiza.
Meya Ntazinda avuga ko mu babafashije kuwugeraho harimo n’abagize Umurenge wa 11 wa Nyanza, ni ukuvuga abakomoka muri Nyanza batahatuye.
Ati “Abagize umurenge wa 11 bagize uruhare runini mu kugura amabati kuko batanze miliyoni zisaga umunani, ubwabo bikuye mu mufuka kugira ngo badufashe. Ariko hari n’abandi bafatanyabikorwa bagiye badutera ingabo mu bitugu, baduha amabati n’ibindi bikoresho, n’amafaranga, kugira ngo tuzibe icyuho cy’ingengo y’imari twari dufite mu kubakira abatishoboye.”
Umwanya wa 5 aka Karere kawugezeho kavuye kuwa 30, kandi mbere yaho na bwo Nyanza yari yabaye iya 21. Meya Ntazinda ashimira abafatanyabikorwa bafatanyije ndetse n’abaturage muri rusange, kuko na bo babigizemo uruhare, bakora neza ibyo basabwa.
Kubera ko uturere twasabwe gukomeza kwita cyane ku bibangamiye Imibereho myiza y’abaturage, uyu muyobozi arasaba abo ayobora bose kwimakaza isuku.
Ati "Ndasaba buri wese kutihanganira umwanda. Aho uwubonye usige uzi neza ko uhavuye. Ari uwufite ku mubiri we cyangwa mu rugo cyangwa n’ahandi hose, wihava utabimubwiye kugira ngo yumve ko agomba kwikosora kandi mu gihe cya vuba.”
Icyakora hari abatuye muri aka Karere bavuga ko isuku bayiharanira, ariko ko n’ibyo basabwe bazabishyira mu bikorwa.
Sophie Vuguziga utuye i Gacu mu Murege wa Rwabicuma ati “Mu midugudu yacu dufite club z’isuku n’isukura duhuriramo nk’abagore tukiga iby’isuku byo gufata ingo n’abana neza, gukaraba, gufura, noneho tukanaremerana. Twabanje Twambikane, ubu turi muri Dusasirane. Nitubirangiza tuzafata n’izindi ngamba.”
Kubera ko imibereho myiza idasigana no kuba abaturage bishimye, nyamara muri iki gihe cya Coronavirus inteko z’abaturage zakemurirwagamo ibibazo zitagiterana, Meya Ntazinda anasaba abayobozi b’imidugudu n’ab’utugari kwiha umunsi umwe mu cyumweru wo gukemura ibibazo by’abaturage, ibinaniranye ku rwego rumwe bikoherezwa ku rundi.
Reba uko uturere twakurikiranye mu kwesa imihigo:
1. Nyaruguru 84%
2. Huye 82.8%
3. Rwamagana 82.4%
4. Gisagara 78.3%
5. Nyanza 77.9%
6. Nyamasheke 77.4%
7. Ngoma 77.3%
8. Kicukiro 77.1%
9. Gasabo 76.4%
10. Kirehe 76.2%
11. Kayonza 73.9%
12. Kamonyi 73.6%
13. Nyagatare 69.3%
14. Gicumbi 68.7%
15. Bugesera 68.5%
16. Gatsibo 68.4%
17. Ruhango 67.9%
18. Rubavu 67.8%
19. Burera 66%
20. Nyamagabe 65%
21. Rutsiro 64.6%
22. Nyarugenge 64.6%
23. Rulindo 64.3%
24. Ngororero 61.5%
25. Muhanga 58.7%
26. Gakenke 55.9%
27. Musanze 53.2%
28. Nyabihu 52.9%
29. Karongi 51.2%
30. Rusizi 50%
Inkuru bijyanye na: Imihigo 2020
- Abayobozi bave mu biro barusheho kutwegera nibwo tuzamenya ibyo bahize – Abaturage
- Amajyepfo: Gukemura ibibazo bibangamiye imibereho myiza y’abaturage, ibanga ryo kuza mu myanya y’imbere mu mihigo
- Imihigo: Abayobozi ba Rusizi na Karongi bavuze impamvu zatumye baza mu myanya ya nyuma
- Meya Habitegeko yahishuye ibanga ryatumye Nyaruguru iza ku isonga mu mihigo ya 2019-2020 (Video)
- Huye: Babyutse bajya gusanganira Meya ngo bishimire umwanya wa 2 bagize mu mihigo (Amafoto)
- Abanyarwanda bizera Perezida Kagame ku kigero cya 99,2% (Ubushakashatsi)
- Ntimukwiriye gutegereza ko mbereka ibibazo kugira ngo mubone kubikemura – Perezida Kagame abwira abayobozi
- Akarere ka Nyaruguru kahize utundi mu kwesa imihigo y’umwaka wa 2019-2020
- Abayobozi berekeje i Nyagatare mu mihigo (Amafoto + Video)
- Uturere turasinyana imihigo na Perezida Kagame kuri uyu wa Gatanu
Ibitekerezo ( 3 )
Buriwese asabwa impinduka
Ndabashuhuje biranejeje kuva kumwanya wa 3o ukuza kumwanyawa 5 nukuvaga uyumwanya ukomeye erega bamenyeko imihigo arishuri umuntu wese ashaka amanota meza kdi mumenyeko mwishuri haboneka uwambe n’uwanyuma muyiremo imbaraga murwanire uwambere
Mbanje kubasuhuza nukuri nibyizacyane kuva kumwanya wa 3o ukaba umwanya wa 5 hakoreshejwe imbaraga nyishi ndetse no gushyira hamwe.ariko bibaho ngirango murabizi imihigo imeze nk’abanyeshuri bigana buri munyeshuri ashaka amanotameza kdi ukobyagendakose haboneka uwambere n’uwanyuma ok murakoze.


text:
Rusizi: Abaturage bigishijwe uburyo bwo kwirinda no kurwanya inkongi z’umuriro
Mu gihe mu minsi ishize hamwe na hamwe mu gihugu nko mu magereza no mu mazu y’ubucuruzi hagiye hibasirwa  n’inkongi z’umuriro , Abaturage bo mu karere ka Rusizi baboneka mu nzego zitandukanye zirimo abakora mumahoteri ,abashinzwe umutekano n’abakozi b’akarere, kuwa 23/10/2014, bahawe amahugurwa agamije kubereka uko inkongi y’umuriro ivuka n’uburyo bwo kuyirwanya hagamijwe kwirinda impanuka za hato na hato ziterwa n’umuriro.
Umuyobozi w’ikibuga cy’Indege cya Kamembe Nkurunziza Leon avuga ko bahuguye ibyo byiciro by’abaturage kugira ngo mu gihe bahuye n’inkongi y’umuriro bajye bamenya uko birwanaho mu kuyihosha mugihe ubushobozi bwisumbuyeho buba butarahagera.
Igikorwa cyo kwigisha abantu batandukanye kwirinda no kurwanya inkongi y’umuriro mu gihe ibaye ahantu runaka cyatanze isomo rikomeye kubakitabiriye n’abari bari gutanga amasomo, nubwo bimwe mubikoresho byo kuzimya umuriro bikunze kuboneka mu nyubako za Leta , mu mazu y’ubucuruzi n’ahandi byananiwe kuzimya umuriro watangirwagaho urugero nyamara aricyo biba byarateganyirijwe , hifashishijwe imodoka yabugenewe yari hafi aho kugirango umuriro ubashe kuzima.
Ibyo bikoresho bya kizimyamoto bito ni bimwe mubyo abaturage basabwa kuba bafite byo kwifashisha mugihe habaye inkongi y’umuriro, Life Thadee ni umukozi ushinzwe ibyinkongi y’umuriro ku kibuga cy’indege cya Kamembe yavuze ko icyo kibazo cyatewe n’ibikoresho bikorerwa mu igihugu cy’UBushinywa  biba bitujuje ubuziranenge asaba abaturage ko ibyo babonye bikwiye kubabera urugero rwo kujya bagura ibikoresho bifite ubudahangarwa mubyo kuzimya umuriro cyane cyane ibikorerwa mu gihugu cy’UBwongereza
Bamwe mubitabiriye kumenya uko bakwitwara mu kurwanya Inkongi z’umuriro baravuga ko hari byinshi bungutse byabafasha kwirinda no kurwanya inkongi z’umuriro mugihe bahuye nazo dore ko bigishijwe amoko y’imiriro n’uburyo bwo kuyizimya
Mubutumwa abahuguwe bahawe basabwe gusakaza ubumenyi bahawe muri bagenzi babo kugira ngo nabo bamenye uko bajya birinda inkongi z’imiriro aha kandi bakanguriwe  kujya bicarana ibikoresho byingenzi byabugenewe mu kurwanya inkongi z’umuriro kumazu yabo kandi byujuje ubuziranenge
Igikorwa cyo guhugura ibyiciro by’abaturage kuby’inkongi z’umuriro cyasabwe n’ubuyobozi bw’akarere ka Rusizi kugirango bamenye uko bakwitwara mugihe bahura n’ikibazo nkicyo.


text:
Ku mugoroba wo kuri uyu wa 20 Ugushyingo 2017, ni bwo umugabo Hakizimana Izayi uri mu batakiye Itangazamakuru ko mudugudu akubita abaturage yaje gufungurwa asubira imuhira.
Hakizimana Izayi atuye mu Mudugudu wa Gahora, mu Kagali ka Rwanza, Umurenge wa Save,Akarere ka Gisagara,Intara y’Amajyepfo, ni umwe mu batangabuhamya babwiye itangazamakuru ko umukuru w’umudugudu atuyemo arembeje abaturage kubera inkoni abakubita bamwe bikabaviramo ubumuga.
Nyuma yo kuvuga ibi yatawe muri yombi ku mpamvu ubuyobozi bw’aho atuye bwavugaga ko akurikiranweho kuvuga amagambo mabi ku bayobozi n’inzego z’umutekano, nubwo batabyumvikanagaho na bamwe mu baturage bo mu mudugudu wa Gahora.
Aganira na RWANDA DAILY NEWS yavuze ko gufungwa kwe bifitanye isano n’ibyo yabwiye itangazamakuru, ariko kandi ashima inzego z’ubuyobozi zabonye ko ngo arengana ziramufungura. Ntiyibagirwa kandi n’itangazamakuru ridahwema gukorera ubuvugizi abaturage.
Tukimara kubwira itangazamakuru iby’uriya mugore wakubiswe, byarakomeye amanama araba ngo twasebeje ubuyobozi kugeza n’ubwo bamfatiye mu nama baramfunga.Ukuri urakuvuga wenda ukakuzira kandi nyuma y’igihe kurigaragaza. Gusa mu gihe cyose namaze mfunzwe nta wigeze ampohotera.Ndashimira Imana, n’inzego zitandukanye zashyize mu gaciro zikamfungura ubu nageze imuhira rwose .
”
Ibi byose bibaye mu gihe hari Abaturage barimo baherutse kubwira RWANDADAILY NEWS ko Umukuru w’umudugudu wabo akubita abaturage, bikaviramo bamwe kuvunika zimwe mu ngingo z’umubiri wabo.


text:
Rwanda | Kamonyi: Itorero ryo kurwego rw’umudugudu rizafasha mu iterambere n’umuco
Nyuma y’uko hamwe na hamwe mu midugudu igize akarere ka Kamonyi hatangijwe itorero ry’igihugu kuri urwo rwego, abaturage bavuga ko bunguka ubumenyi bwinshi buzabafasha mu gukunda igihugu, kubana neza, More...
Rwanda | Kayonza: Gushaka ibikoresho by’ikigo cy’urubyiruko bishobora kuzatuma gitinda gutangira imirimo ya cyo
Gutangiza serivisi zizatangirwa mu kigo cy’urubyiruko cya Kayonza bishobora kuzatinda kubera ko hagikenewe amafaranga menshi yo kugura ibikoresho bizakoreshwa muri icyo kigo. Ubuyobozi bw’akarere More...
Kamonyi: Abafatanyabikorwa mu iterambere barasabwa kwiyemeza ibikorwa babashije
Byagiye bigaragara ko bamwe mu bafatanyabikorwa biyemeza ibikorwa ariko ntibabigereho, bitewe ahanini n’ingengo y’imari idahagije kuko benshi bacungira ku baterankunga. Ubuyobozi bwa JADF bukaba busaba More...
Ngoma: Ba rwiyemeza mirimo badakurikiza amabwiriza ya DAO bagiye kujya basubizwamo
Bamwe muri ba rwiyemezamirimo batsindira amasoko yo gukora ibintu bitandukanye mu karere ka Ngoma bakabisondeka ntibakurikize amabwirizwa  y’isoko (DAO)baraburirwa ko bazajya bahita babisubizwa More...
Kayonza: Abakuru b’imidugudu barasabwa gushyira abaturage mu byiciro uko bikwiye
Abayobozi b’imidugudu igize akarere ka Kayonza barasabwa gushyira abaturage mu byiciro uko bikwiye kugira ngo hagaragare ishusho nyayo y’uko abaturage bazafashwa muri gahunda y’ubudehe. Mu More...
Mu turere twose hagiye kubakwa ibigo by’ urubyiruko
Minisitiri w’urubyiruko, isakazabumenyi n’itumanaho, Jean Philbert Nsengimana, avuga ko hari gahunda yo gushyira ibigo bihugura urubyiruko mu turere twose tugize igihugu. Ubusanzwe hari ikigo cy’urubyiruko More...
Igishushanyo cy’imiyoboro y’amazi cy’akarere ka Gakenke cyashyizwe ahagaragara
Igishushanyo kivuguruye cy’imiyoboro y’amazi cy’akarere ka Gakenke kizashingirwaho mu gusana no kubaka imiyoboro y’amazi mishya izageza amazi meza ku baturage cyashyizwe ahagarara kuri More...
Umuturage akwiye kugira uruhare mu bikorwa bimukorerwa
Ikibazo cyo kubona amazi meza ni kimwe mu bibazo byari bihangayikishije uduce tumwe two mu Karere ka Nyabihu. Nyuma y’aho WASH Project ikemuriye icyo cyibazo muri twinshi mu duce twa Nyabihu tutabashaga More...
Gakenke : Inama y umutekano yanzuye gutangiza ikigo cy inzererezi
Mu nama y’umutekano  yaguye y’akarere yateranye kuri uyu wa mbere tariki ya 30/01/2012 ku biro cy’akarere yafashe umwanzuro wo gushyiraho mu minsi ya vuba ikigo cy’akarere More...
Amasambu agifite ibibazo ntatangirwa ibyemezo bya burundu
Ibyo byatangajwe na Mukagashugi Chantal, umukozi w’ikigo cy’igihugu cy’umutungo kamere, ishami ry’ubutaka, ubwo batangaga ibyemezo bya burundu by’ubutaka mu Karere ka Kamonyi. More...


text:
Abakobwa bo muri MenEngage barashaka abagabo batazabavunisha imirimo y’urugo
Inama mpuzamahanga yiswe ‘Ubuntu Symposium’ y’Imiryango iharanira uburinganire bw’abagore n’abagabo ku isi, (MenEngage Alliance), ku wa Kabiri wiki cyumweru yihariwe n’urubyiruko ruvuga ko mu minsi izaza abagabo batazaba bafite imirimo y’urugo banga gukora.
Uru rubyiruko ahanini rugizwe n’abakobwa, rwemeranyijwe ko rugiye kwigisha abahungu kwiyambura umuco ufata umugabo nk’igihangange mu muryango, bikamuhesha kuvunisha umugore imirimo y’urugo.
Ange-Marie Yvette Nyiransabimana uyoboye ihuriro ry’urubyiruko rwa MenEngage mu Rwanda, yabwiye MenEngage ku rwego rw’isi, ko mu mezi umunani ari imbere (kugera muri Kamena 2021) bazaba baragiye mu mashuri no mu nzego z’ibanze kwigisha uburinganire mu rubyiruko.
Nyiransabimana yagize ati “Turirinda kugendera ku myumvire ya kera ivuga ngo umugabo ni umutware w’urugo, ngo nta nkoko kazi ibika isake ihari, kuko twabonye ko ibyinshi umugabo akora n’umugore abikora”.
Yatanze ingero z’abagore kugeza ubu bari mu buyobozi guhera mu nzego z’ibanze kugera ku rwego rw’igihugu, ndetse ko n’imirimo y’urugo abahungu na bo bayishoboye.
Yakomeje agira ati “Umugabo wanjye agomba kuzaba yumva aya mahame y’abafeminisite (abagore banga gutsikamirwa n’abagabo), uwumva ko atagomba kumvunisha imirimo ni we mugabo nahitamo, kandi hamwe no kwigisha ndahamya ko bizagerwaho”.
Uwitwa Claudine Mukakimenyi ukorera umuryango wa gikirisitu uteza imbere abagore bakiri bato (YWCA Rwanda) hamwe na bagenzi be 20 bari muri uwo muryango, bafite urubyiruko rw’abakobwa rugera mu bihumbi bashinzwe guhugura no gukurikirana, na bo ngo bagiye kurwigisha kuzabwira abagabo babo ko bari ku rwego rumwe.
Mukakimenyi avuga ko bazigisha abo bakobwa kumva ko na bo bakwiga amasomo ya siyansi no gufata umwiko bakubaka, ariko badasuzuguye basaza babo.
Nakure Pauline ukorana na Mukakimenyi akomeza agira ati “Icyo twanze ni ba bantu baba bumva ko uburinganire budashoboka, ko umugore aba agomba kuba munsi y’umugabo. Hari umugabo wumva ko adashobora guteka kandi umugore yagiye ku kazi agataha yaguye agacuho, nyamara uwo mugabo we nta cyo yakoze”.
Ihuriro mpuzamahanga ‘MenEngage Ubuntu Symposium’ ribaye ku nshuro ya gatatu mu myaka itatu ishize, ryahurije abagera ku 150 i Kigali, ariko riyobora abantu bagera mu bihumbi 100 bari hirya no hino ku isi bakurikirana iyo nama bakoresheje ikoranabuhanga.
MenEngage ivuga ko abayigize bazasoza inama batangira izindi zizajya zihuriza abantu b’ingeri zitandukanye mu bihugu byinshi byo ku isi kugera mu kwezi kwa Kamena k’umwaka utaha, mu biganiro bizahugurira abagore kwanga kuvunishwa n’abagabo babo.
Iri huriro ryateguwe n’imiryango iharanira uburinganire no kurwanya ihohoterwa MenEngage ku rwego rw’isi, urwa Afurika no ku rwego rw’igihugu by’umwihariko, aho mu Rwanda bafatanyije n’Umuryango RWAMREC uhuza abagabo biyemeje gufatanya n’abagore babo.
Ibitekerezo ( 15 )
ariko ni gute wumva ko umugore n’umugabo bareshya ko n’Imana itabareshyeshyeje ubundi?? Ngaho namwe nimudukwe(ubwo mvuze inkwano ho murabihindura ngo umuco da. Byo ntibibareba. Murasetsa cyane) ngaho nihagire untereta ajye anyishyurira inzu se urebe ko ntagororoka wakoza ibyombo ngateka(dore ko nanabizi rwose) muri kumva nabi uburinganire nimubanze mubwumve naho ubundi ahubwo muraje mu gumirwe. Kuko nutegereza umugabo uzakumesera wicaye ureba Televizio ni nko gutegereza ko abatinganyi bazaterana inda umwana akazavuka🤣🤣🤣🤣🤣
Uburinganire mbona bitazashoboka kuko Ntamugore witeretera umusore kandi ntarugo rutagira umutware
Ark c reka mbaze abo bigize ngo barahugura da mutekereza ko arimwe mwize amashuri menshi mu Rwanda?nugira amahirwe ukabona umugabo uzabigerageze urebe ko utazisenyera?gusa mu Rwanda hari abakobwa bazi agaciro kumugabo nk’umutware wurugo rero ikorere umuzigo wawe.
Nzi imishinga myinshi isenyuka itamaze amezi atatu nayo yaratangiye ishyushye gutya.mukomeze mushukwe n abazungu n ibindi byose nuku byaje.ubwo n inkunga iri kubashuka!murababaje mwa Bari mwe.mbateze iminsi.
Nibyiza arko gutangira wigisha umeze nkugumura abagore sibyiza nukubikor higishwa ubwuzuzanye umugore numugabo buri wese agakoribyashoboye munyungu zumuryango. Kuko nubundi umwe asigaye wenyine byose yagerageza kubikora byose.aharubwumvikane byose bigenda neza.
Ibyo bashaka kwigisha nibyiza ark bazirikaneko burigihugu kigira umuco wacyo bityo rero ntibakureho umuco wacu .niba aribyo ubwo batangire bategure ninkwano bazage gukwa abagabo.
Ibyo bashaka kwigisha nibyiza ark bazirikaneko burigihugu kigira umuco wacyo bityo rero ntibakureho umuco wacu .niba aribyo ubwo batangire bategure ninkwano bazage gukwa abagabo.
Bazigishe abakobwa no gutereta abahungu, babarambagize, bafate irembo basabe banakwe ahongaho imyumvire izahura, ariko kuvuga ngo barihisha abakobwa kutubahiriza inchinganobzabo bizabagiro, ayo ma fr bazatakaza mumahuhurwa bazayafashishe abana ahubwo baba babuze ibyangombwa byibanze munashuri,
Biragoze guhindura uko Imana yaremye abantu, kandi ntimugafate ko niba umigabo hari icyo atagakoze murugo arukwigomeka ahubwo nuko habaho kuzuzanya buriwese agakora icyo yaremewe gukora, c est la loi de ka nature ntago mwabihindura kabisa mubwire uriya Ange ko ari kivunikira ubusa, instead wamugani wamugenzi wange haruguru iyo umukobwa abuze umugabo atangira gutekereza ibintu bidafite aho bihuriye numuryango na society kuko aba atangiye gutakaza ikizere cyo kuzubaka umiryango we akumva ko ibitekerezo bye bipfuye harabo babisangiye
Muhugure mutahugura umugore azakomeza yitwe umugore ntacyo bizafasha usibye gusenyuka kw’ingo burundu. Mon avi
Ibyo bigisha ni byiza ariko bagomba no kwigisha abahungu kuko kwigisha abakobwa gusa ntibihagije
Hhhhhhh abo bakobwa nibishegabo pe nonese ubwo abakobwa nabo bazajya bakwa abagabo???? Mbese gutanga inkwano!niba barabuze abagabo nibareke koshya abandi!!!
Ibyo bintu sibyo nkuko babivuze koko nta nkokokazi ibika hari isake ikindi kandi uburinganire sukuvuga ko umugabo agomba guteka akagaburira umugore ahubwo mugihe umugabo ari mukazi cg no muyindi mirimo umugore agomba kumenya ko umugabo ya riye cg yakarabye ntago ari kubavunisha ahubwo nugutanga care


text:
Hari bamwe bafata ubukerarugendo nk’aho ari ikintu cyoroshye kandi cyakorwa n’uwo ari we wese. Nyamara kugira ngo ibikorwa by’ubukerarugendo bitange umusaruro uhagije ni ngombwa ko habaho ababisobanukiwe kandi bagakurikiza amategeko yashyiriweho uru rwego rwihariye. Mukerarugendo.rw yiyemeje kubanyuriramo amategeko y’ingenzi agenga ubukerarugendo muri rusange. Ibi ntabwo bivuze ko amategeko y’ubukerarugendo ari amwe mu bihugu byose byo ku isi ahubwo turerekana imirongo nyamukuru igenderwaho mu kugena ayo mategeko.
Amategeko arebana na ba mukerarugendo bo mu gihugu imbere n’abava mu gihugu bajya mu kindi (inbound-outbound travel regulations)
Mukerarugendo agomba gukurikiza amategeko yo mu gihugu arimo. Abakora ubucuruzi bwo mu rwego rw’ubukerarugendo na bo bagomba kuba bazi neza ayo mategeko.
- Ibirebana na passport na visa.
Ni ngombwa ko umuntu winjira mu gihugu kindi aba yitwaje urupapuro rw’inzira (passport) cyangwa se urundi rurusimbura nka laisser passer cyangwa ikiranga umuntu kemeranyijweho n’ibihugu runaka. Ibi bijyana no kuba igihugu ugiyemo cyarakwemereye visa igomba kumara igihe runaka.
- Ibirebana n’impushya zihariye zo gusura ahantu
N’ubwo iyo umuntu yahawe visa nka mukerarugendo aba yemerewe gutembera muri icyo gihugu, hari igihe biba ngombwa ko asaba uruhushya rwihariye rwo gutemberera ahantu runaka mu icyo gihugu nko ku birwa mu nzuzi, n’ahandi
- Ibirebana na gasutamo
Kwinjiza ibintu runaka mu kindi gihugu hari aho biba byemewe hakaba n’aho babibuza. Ibyo bintu bishobora kwinjizwa mu gihugu runaka ariko ahandi ntibyemerwe ni nk’inzoga zikaze, amafaranga y’amahanga, itabi, intwaro, amavuta yo kwisiga, imibavu n’ibindi.
Mark MUKAMA


text:
Rutare, ni kamwe mu dusantere Akarere ka Gicumbi kavuga ko kazagira umujyi wunganira umurwa mukuru wako, hakaba hitaruye cyane umuhanda wa kaburimbo werekeza i Byumba, aho umuntu uva i Kigali akatira mu kuboko kw’iburyo yerekeza ku kiyaga cya Muhazi.
Buri wa Gatanu w’icyumweru cya mbere cy’ukwezi kwa munani, u Rwanda rwizihiza umunsi mukuru w’Umuganura. Umuganura, ni umunsi w’ubusabane aho imiryango ihura igasangira, bishimira ibyiza byagezweho ari nako hafatwa ingamba zo kuzagera kuri byinshi umwaka (...)
Ikiganiro urukumbuzi gikunzwe na benshi gihita kuri KT Radio buri wa gatandatu kuva mu masaha ya mu gitondo kugeza saa sita z’amanywa, cyibanda ku buzima bunyuranye bw’ibihe byahise.
Abatuye mu Karere ka Kirehe mu Ntara y’Iburasirazuba, bafata ururimi rw’ikirashi nk’umutungo ukomeye, kuko rubafasha gusabana no guhahirana n’igihugu cy’abaturanyi cya Tanzaniya mu buryo buboroheye.
Urubyiruko rw’Itorero rya Pantekote mu Rwanda (ADEPR), ruratangaza ko rufite umutwaro wo gukomeza gusigasira amahoro igihugu gifite, kiyakesha urubyiruko rwafashe iya mbere mu kubohora igihugu no guhagarika Jenoside yakorewe Abatutsi mu 1994.
Igitabo “Goliyati Araguye” cyanditswe na Musenyeri Bilindabagabo Alexis wahoze ayobora itorero Angilikani muri Diyosezi ya Gahini kuri ubu uri mu kiruhuko cy’izabukuru.
Abanyarwanda benshi cyane cyane abakuze, bakunze kuvuga ko umuco watakaye, cyangwa babona umuntu wambaye imyenda migufi cyangwa indi myambarire imenyerewe nk’igezweho ku rubyiruko, bakavuga ko uyambaye yishe umuco.
Abanditsi b’ibitabo mu Rwanda bakunze kuvuga ko bahendwa mu macapiro yo mu gihugu, ababicapa n’ababicuruza bakavuga ko ikibazo ari ibikoresho bakura hanze bibahenda kubera imisoro, ari na ho benshi bahera bavuga ko ibitabo byo mu Rwanda bihenze.
Mu muco Nyarwanda, Abanyarwanda bitaga umwana izina nyuma y’iminsi umunani avutse, bakamwita izina bitewe n’icyo bamwifuriza ko azaba.
Umuhango wo kurya ubunnyano wakorwaga umwana amaze iminsi umunani avutse kugira ngo ahabwe izina, nubwo kuri ubu hari abaganiriye na Kigali Today bemeza ko ukorwa hake cyangwa ugahuzwa n’indi mihango, aho ushobora gusanga umwana yiswe izina nka nyuma y’ukwezi, ariko amazina ye asanzwe azwi, ndetse n’ibiribwa byakoreshwaga muri (...)
Kuvuga no kwandika ikinyarwanda cy’umwimerere, ni ingingo ikunze kugarukwaho mu biganiro bitandukanye bitambuka ku ma radio na televiziyo anyuranye cyane cyane ku bantu bakunze kumvwa na benshi mu Rwanda.
Rwanda Cultural Fashion Show ni igikorwa kiba buri mwaka, kikaba kigiye kuba ku nshuro ya karindwi. Nk’uko Uwimbabazi Monique, umwe mu bategura ibirori bya Rwanda Cultural Fashion Show yabitangarije Kigali Today, kuri iyi nshuro iki gikorwa kirimo udushya twinshi tutari (...)
Ku cyumweru tariki 18 Kanama 2019, itsinda ry’impunzi z’Abarundi zituye mu Rwanda zaserutse mu irushanwa ryo kwerekana impano muri Kenya (East Africa’s Got Talent) maze rishimisha benshi cyane.
Abahanga mu by’indimi bemeza ko Ikinyarwanda ari ururimi rwihagije nubwo hatabura gutira amagambo amwe n’amwe, ariko ngo abashaka kugaragaza ko ari abasirimu ni bo baruvangira amagambo y’indimi z’amahanga ngo berekane ko bize.
Abanyiginya ni bumwe mu moko 18 y’Abanyarwanda, akomoka ku bakurambere babo. ikirangabwoko bwabo kikaba umusambi.
Mu Rwanda rwo hambere Abanyarwanda bagiraga amoko 19 bakomora ku bakurambere, akaba amoko akomoka ku muryango mugari w’abantu.
Igisonga cya Nyampinga w’u Rwanda 2019, Yasipi Kasmir Uwihirwe, ni umwe mu bagize Indangamirwa icyiciro cya 12 baturuka mu bihugu 23, basoje amasomo ku gukunda igihugu ndetse n’amateka yacyo no kukirwanira.
Guhera mukwezi kwa cyenda (Nzeri) uyu mwaka wa 2019 kaminuza ya Indiana muri Leta ya Indiana, muri Leta Zunze ubumwe za Amerika (USA), igiye gutangira kwigisha ururimi rw’Ikinyarwanda mu rwego rwo gufasha abana b’Abanyarwanda bavukirayo kumenya ururimi rw’igihugu (...)
I Huro mu Murenge wa Muhondo, mu karere ka Gakenke, ni ahantu habumbatiye amateka y’umuganura mu Rwanda, aho ibiribwa byaganuzwaga Umwami byose byahingwaga bikanakusanyirizwaga muri ako gace bakabyigemurira i bwami.
Buri mwaka, u Rwanda rwizihiza umunsi mukuru w’Umuganura, aho Abanyarwanda bishimira umusaruro wabonetse, bakaboneraho no kureba ibitaragenze neza, bityo bagafata ingamba zo kurushaho gukora neza mu mwaka ukurikiyeho.
Minisitiri w’Intebe Dr. Edouard Ngirente aravuga ko kwizihiza umunsi w’Umuganura bikwiye kujyana no gufata ingamba zo kwita ku bitaragenze neza kugira ngo Abanyarwanda bakomeze inzira y’iterambere.
Mbere y’umwaduko w’abazungu umuganura ni kimwe mu byatumye u Rwanda ruba igihugu gikomeye kitavogerwa kuko watumaga Abanyarwanda bunga ubumwe.
Indagagaciro na kirazira ni imigirire n’imvugo z’umuco nyarwanda, zibuza abantu imigire,ingeso cyangwa se imyitwrire runaka, kuko nk’uko zibivuga uzirenzeho bishobora guteza umuntu, umuryango cyangwa igihugu ibyago by’uburyo butandukanye.
Abanditsi babiri aribo Prof Tharcisse Gatwa na Prof Deo Mbonyinkebe, bamuritse igitabo gikubiyemo uko Abanyarwanda bishakiye ibisubizo kugira ngo igihugu gitere imbere, ngo bikaba byabera urugero abandi.
Bamwe mu banditsi b’Abanyarwanda baravuga ko kubera umuco wo kudasoma n’iterambere ry’ikoranabuhanga abantu bahitamo kwirebera imyidagaduro kuri za murandasi cyangwa bakareba televiziyo ntibasome ibitabo.
Imigani y’imigenurano ni ingeri y’ubuvanganzo nyarwanda,ivuga ku muco, ku mateka no ku mitekerereze y’Abanyarwanda. Ibyo rero bigenda uko ibihe bisimburana, bishatse kuvuga ko n’agaciro k’imigani kagenda gahinduka.
Iterambere ry’ikoranabuhanga hamwe n’amamashini, bikomeje guteza bimwe mu bikoresho byari bisanzweho kuburirwa irengero, ndetse hari n’ababikoreshaga bavuga ko nabo bari mu basigajwe inyuma n’amateka.
Mu muco nyarwanda no mu gitabo cy’amategeko mbonezamubano y’u Rwanda, inkwano zifatwa nk’ishimwe rihabwa ababyeyi b’umukobwa kuko bareze neza.
Nyirahabimana Solina, Minisitiri w’Uburinganire n’Iterambere ry’Umuryango ubwo yasuraga intara y’Amajyaruguru, yatunguwe no gusanga gahunda y’umugoroba w’ababyeyi idakora, aho yabwiwe ko abayobozi batayibonera umwanya bitewe n’akazi kanyuranye bakora.
Pasiteri Dr. Antoine Rutayisire avuga ko umuyobozi usenga yuzuza inshingano kurusha udasenga kuko yirinda imigenzereze mibi kubera gutinya Imana, kuko iyo umuntu adafite Imana imugenzura buri gihe, yigenzura akishyiriraho umurongo agenderaho.


text:
Intara y’Uburasirazuba yatoye abazayihagararira mu matora ya Nyampinga w’u Rwanda
Umutesi Lilianne Mubera, Tega Phidelice na Akineza Carmeen batorewe kuzahagararira Intara y’Iburasirazuba mu irushanwa rya Nyampinga w’u Rwanda 2012. Liliane Umutesi yatowe ku banyampinga naho Tega Phidelice na Akineza Carmeen baba ibisonga bye.
Ibi birori byabereye mu Karere ka Rwamagana, byitabiriwe n’abandi bakobwa 14 baturutse mu Turere twose tw’Iburasirazuba, hatorwamo aba batatu. Bose bahawe ibihembo by’amadolari ya Amerika 100, bahabwa n’ibikoresho by’isuku n’amavuta meza byatanzwe na Simba super market.
Muri ibyo birori, hagaragayemo umukobwa wahiganwaga yambaye numero 14, nyuma aza kugira ikibazo cy’uburwayi butunguranye, bwatewe n’uko aho bari bashyizwe mu kwitegura hatari hari umwuka uhagije.
Bamwe mu bakobwa bahiganwaga bavuze ko bahawe ahantu hadatunganye ho kwitegurira, kuko nabo ngo byateje ikibazo, ariko bakabasha kwihangana.
Aba bakobwa batowe bazahura n’abandi batatu batatu bazaturuka mu zindi Ntara eshatu n’Umujyi wa Kigali bakazatorwamo Nyampinga w’u Rwanda 2012 tariki 01/09/2012, mu birori bizabera i Kigali muri Serena Hotel.
Nyampinga uzatorwa iriya tariki azaba asimbuye Nyampinga Bahati Grace wari watorewe kuba Nyampinga w’u Rwanda mu 2009, akaba yari amaze imyaka itatu hataratorwa uzamusimbura.
Makuza Lauren Thecle ushinzwe guteza imbere umuco muri minisiteri ishinzwe umuco na siporo yabwiye Kigali Today ko gutinda gutora Nyampinga byatewe no kubanza gushaka abikorera ku giti cyabo bazajya batera inkunga iki gikorwa bigaragara ko gitwara amafaranga menshi.
Ahishakiye Jean d’Amour
Ibitekerezo ( 3 )
Niko se Ju,no gutukana uribwira ko ubyemerewe? Aba bana ni beza d’accord ariko nubwo abiburengerazuba batasa nabo ariko nabo ni beza mu buryo bwabo kandi Imana yishimira ubudasa bwacu. Siyo yabikoze se? Ariko wongere unatereho akajisho nabo ntacyo babaye
Ju ni beza pe, ariko ndumva kuvuga ko abi burasirazuba batoraguwe byo ntitwemeranya kuko nugusebanya bitari byiza kumuntu wita kumuco we. icyanyabupfura ningenzi urakoze kubyakira neza
Dore abana beza b’i burasirazuba, ureke babandi b’iburengerazuba aho bapfuye gutoragura ukagirango ntibabyara abakobwa! Yewe twarumiwe pe!!!!


text:
Inkuru ya Athanase MUNYARUGENDO
Abasigajwe inyuma n’amateka bo mu murenge wa Byumba n’uwa Miyove mu karere ka Gicumbi, baribaza irengero ry’umushinga w’ubudozi bw’imyenda n’inkweto bari batangiye muri 2017 nyuma ukaza kuzimira.
Ku munsi wo kumurika uwo mushinga w’ubudozi bw’imyenda n’inkweto bari bigiwe ngo byari ibyishimo ku mpande zombi kuko babonaga uje guhindura ubuzima bwabo.
Ni umushinga bari bigiwe n’uwitwa NIYONSABA Claudine wagize igitekerezo cyo kubigisha kudoda imyenda n’inkweto nyuma y’amezi atandatu aza kubabwira ko ubushobozi bumurangiranye abasaba gutaha bityo bakavuga ko iyo uwo mushinga ukomeza hari aho wari kugira aho ubavana naho ubageza bagasaba ko nabo bakwigirwa imishinga iramba kurusha uko bakomeza gusabiriza.
NIYONSABA Claudine wari wabigiye uwo mushinga ntanyuranya n’ibivugwa n’aba basigajwe inyuma n’amateka,ngo yageze aho abura ubushobozi bwo gukomeza kubafasha yiyambaje akarere ka Gicumbi kamubwira ko yabigiye umushinga mubi kuko ngo abo baturage batajya bafata kandi ko nta kintu bitaho.
Cyakora HABINSHUTI Robert ushinzwe imibereho myiza y’abaturage mu murenge wa Byumva avuga ko uyu mushinga warikugirira akamaro abasigajwe inyuma n’amateka cyane cyane urubyiruko,akavuga ko bo nk’umurenge babuze icyo bafasha NIYONSABA gusa amugira inama ko yakomeza kwegera ubuyobozi bw’akarere.
Umunyamakuru yashatse kumenya impamvu ubuyobozi bw’akarere ka Gicumbi butateye NIYONSABA ingabo mu bitugu ngo uyu mushinga ukomeze ,gusa inshuro zose yashatse umuyobozi w’akarere ka Gicumbi wungirije ushinzwe imibereho myiza y’abaturage MUJAWARIYA Elizabeth ntiyigeze yitaba terefone ye ngendanwa ,ndetse n’ubutumwa bugufi yamwoherereje ntiyigeze abusubiza.
Hari abavuga ko hari igihe ubuyobozi bw’akarere runaka bushobora kunaniza abafatanyabikorwa bako bikarangira nabo bacitse intege,gusa ngo hari n’abitwikira isura y’ubugiraneza bagatangiza igikorwa iki n’iki nyuma bagasaba ubufasha bikarangira inyungu bazikubiye,ibisaba ko ubuyobozi bw’akarere bwajya busesengurana ubushishozi abiyita abagiraneza gusa nanone ntibananize abazanye ibitekerezo bizima byahindura ubuzima bwa benshi.


text:
Bamwe mu baturage bakomeje kwibaza aho kuvugurura ibyiciro by’ubudehe bigeze, bakanasaba ko mugihe iki gikorwa cyakorwa hashyirwamo ubushishozi kugira ngo buri wese ahabwe icyiciro akwiriye ,benshi mu baturage bagiye basaba ko bahindurirwa ibyiciro, bavuga ko bashyizwe mu byo badakwiriye, by’umwihariko abashyizwe mu bafite ubushobozi kandi bo batabufite dore ko batahwemye gusaba ko nibivugurwa byazakoranwa ubushishozi, ntibibe nk’ibya mbere.
Kuba hari abavuga ko ibyiciro by’ubudehe bashyizwemo byakoranywe amakosa, binashimangirwa n’ubushakashatsi bwo muri 2018 bwakozwe n’urwego rw’imiyoborere RGB aho bwerekanye ko 45.7 % by’abanyarwanda batishimiye ibyiciro by’ubudehe bashyizwemo.
Guhindurira umuturage icyiciro yashyizwemo na bagenzi be, byakunze gukorwa n’inzego z’ubuyobozi zigamije kubona amanota cyangwa kugaragara neza mu mihigo ziba zarihaye.
Zimwe mu ngaruka zabyo ni uko kuri ubu hari abaturage usanga badafite ubwisungane mu kwivuza (Mutuelle de Sante) kubera kubura ubushobozi bitewe n’icyiciro yashyizwemo muri ubwo buryo.
Nubwo aterura ngo agaragaze igihe bizakorerwa naho bigeze , Umunyamabanga wa Leta ushinzwe imibereho myiza y’abaturage muri Minisiteri y’ubutegetsi bw’igihugu Nyirarukundo Ignatienne, yabwiye TV na Radio one ko nubwo ibyiciro by’ubudehe byatinze gusohoka bakiri kubikoraho ngo bizaze bimeze neza.
Ibyiciro by’ubudehe ni byo byifashishwa mu igenamigambi ritandukanye ry’igihugu, no mu mishinga igamije gukura abaturage mu bukene, ariho usangamo, gahunda zo kwishyura ubwisungane mu kwivuza (Mutuelle de Santé),gahunda ya Gira inka, ubudehe n’ibindi.
Icyo abanyarwanda benshi bategerezanyije amatsiko ni ukumenya igihe ibyiciro by’ubudehe bizongera kuvugururirwa.
Ikigo gishinzwe guteza imbere ibikorwa by’iterambere mu nzego z’ibanze (LODA),cyatangaje ko Leta y’u Rwanda yashyizeho ibyiciro by’ubudehe kugira ngo hakorwe igenamigambi nyaryo ,abatishoboye babashe gufashwa gutera intambwe.Ibi byiciro by’ubudehe byari biteganyijwe ko bizajya bivugururwa nyuma ya buri myaka itatu gusa kuri ubu imyaka irenga ine irashize bitaravugururwa.


text:
Indorerwamo za Mahatma Gandhi mu cyamunara ku ‘mapounds’ ibihumbi 50
Indorerwamo (amadarubindi/amataratara) za Mahatma Gandhi zigiye gutezwa cyamunara, nyuma y’uko abashinzwe gushakisha ibintu by’agaciro bakabigurisha bazisanze mu ibahasha mu gasunduku k’amabaruwa kabo kadafunze, ziri hafi yo gutakara.
Bristol East Auctions, inzu iteza cyamunara ibintu bifatwa nk’ibifite agaciro kanini kubera amateka biba bifite, yashyize izo ndorerwamo ku giciro cy’ibihumbi £15,000 (arenga miliyoni 18 z’amanyarwanda) ku wakenera kuzigura ako kanya, ariko yo kuri murandasi bayashyize ku bihumbi £50,000 (arenga miliyoni 60 z’amanyarwanda).
Izo ndorerwamo za Gandhi wamamaye cyane kubera guharanira ukwishyira ukizana kw’Abahinde mu gihe cy’ubukoloni bw’Abongereza, zakozwe mu kinyejana cya 20 mu mikwege isizeho umushongi wa zahabu, n’ibirahure by’uruziga.
Amakuru aturuka mu Bwongereza aravuga ko nyir’ukohereza izo ndorerwamo kuri Bristol East Auctions, yababwiye ko zari zarahawe nyirarume nk’impano, ariko uburyo bazisanze mu gasanduku k’amabaruwa kadakinze ziri hafi gutakara na bo ngo byababereye inshoberamahanga.
Aganira n’ikinyamakuru PA news agency, Andy Stowe ukuriye ikigo Bristol East Auctions, yavuze ko mu mpera z’icyumweru gishize ari bwo umuntu yaboherereje izo ndorerwamo, ziri mu ibahasha n’urwandiko rwanditseho ngo “izo ndorerwamo ni iza Gandhi, nimumara kuzibona mumpamagare”.
Nyuma baje gucukumbura basanga izo ndorerwamo zarahawe nyirarume w’uwo musaza waziboherereje igihe yakoranaga n’ikigo British Petroleum (BP) muri Afurika y’Epfo, hagati ya 1910-1932.
Uwo musaza uko bigaragara, ngo ashobora kuba ageze mu myaka 80, kandi ngo nta muntu afite wo kuziraga mu muryango.
Bamubajije icyemeza ko izo ndorerwamo ari iza Gandhi koko, yababwiye ko nta gihamya afite kuko Gandhi adahari ngo abyemeze, ariko na none ngo amateka aziherekeje arabigaragaza.
Abagiye kuzigurisha mu cyamunara na bo baremeza ko ibimenyetso byose bigaragaza ko ari iza Gandhi, kuko hari izindi zimeze kimwe neza neza, na zo ziri mu nzu ndangamurage kandi na zo ngo zari iza Gandhi.
Kugeza ubu mu isi yose hari indorerwamo zimeze zityo enye cyangwa eshanu, kandi kimwe mu byarangaga Gandhi ni ukutagira imitungo myinshi, ndetse n’ibike yari atunze ngo yakundaga kubitanga nk’impano.
Bristol East Auctions niramuka ibashije kuzigurisha ibihumbi £50,000 muri cyamunara kuri murandasi, bwaba ari bwo bwa mbere bagurishije menshi kuva batangira ako kazi.
Ubwo baheruka kubona akayabo ni muri 2018, ubwo bagurishaga umwandiko w’umunyarwenya Robbie Barker, wanditse ikinamico yitwa ‘Four Candles’ bakabona ibihumbi £31,000.
Abagiye guteza cyamunara indorerwamo bivugwa ko ari iza Gandhi, batangajwe n’uburyo umusaza waziboherereje atumva ukuntu zishobora kugurwa amafaranga menshi bigeza aho.
Ubwo bavuganaga kuri telefone ngo yababwiye ko nibasanga nta gaciro zifite bazazijugunya, kandi nyamara bo ngo bazi neza ko zizabona abakiliya batagira ingano hirya no hiko ku isi, by’umwihariko abo mu Buhinde aho Gandhi akomoka.
Izo ndorerwamo zizashyirwa mu cyamunara guhera ku itariki 21 Kanama n’inzu yitwa Bristol East Auctions yo mu Bwongereza.


text:
Bamwe mu ba camarades du V Juillet
Tumaze iminsi dusoma ibijyanye n’amateka yaranze u rwanda, cyane cyane chapitre ya coup d’etat yo muri 1973. iyi coup d’etat niyo yabaye nyirabayazana w’inzika zabaye hagati y’abiswe abanyenduga n’abiswe abakiga. Nyuma yayo, ibyiza by’igihugu byinshi byikubiwe n’abantu bakomokaga mu turere twa Gisenyi na Ruhengeri cyangwa rimwe na rimwe Byumba. ibi byatumye mu by’ukuri abanyarwanda batumva ko bafite uruhare rungana ku gihugu ku buryo byagize ingaruka mu gihe cy’intambara yatangijwe n’Inkotanyi mu kwezi kwa 10 umwaka wa 1990.
Byageze aho abanyenduga bamwe bumva ko urugamba rugomba kurwanwa n’abakiga ngo kuko ari bo bari bafite ibyo barwanira! Abasirikare bamwe batorokaga urugamba bakisangira Inkotanyi mu gihe abenshi mu bakiga bo bumvaga koko igihugu bagomba kukitangira kugeza kuwa nyuma. Muri politiki abanyenduga cg abiswe abanyenduga nibo babaye aba mbere mu gushinga amashyaka arwanya leta ndetse afatanya na FPR mu gushegesha Habyarimana. Twagiramungu Faustin yabyukije MDR (ariko iza ari pirate), Mugenzi Justin afatanyije na Lando bashinga PL, PSD nta we utari uyizi ko yari igizwe n’abanyabutare benshi, Nayinzira Jean Nepomuscene ni we munyagisenyi wenyine washinze ishyaka rirwanya leta.
Nyuma yaho gatoya ikibazo cyaje gusa n’aho ari abahutu barwana n’abatutsi ariko byari byaratinze, FPR imaze kwemerwa no gushyigikirwa.
Kudasesengura iki kibazo bishobora gutuma dupfobya amasomo akubiyemo maze ejo bundi hagira urundi rugamba ruba ngombwa ugasanga abantu bakomeje ibyo byumviro. Ntawe ushobora gukira igisebe atavuye!
Ubwanditsi.
Basomyi namwe bakunzi b’urubuga leprophete.fr, “mungaye guhera, ntimugaye gutinda”. Iki gice cya 6 cy’iyi nyandiko kije gitinzeho gato kubera impamvu 2. Iyambere ni uko nagize akazi kenshi. Iya 2 ni uko iyo nibukaga uburyo aba bantu bishwe, nahindurwaga, nafata ikaramu ngo mbyandike, ikiganza kigatitira, ikaramu ikitura hasi. Ubu ariko ndumva akanyabugabo kagarutse. Reka dukomeze.
Ubushize twarangirije igice cya 5 cy’iyi nyandiko ku buhamya bwa Suliyetona Viateur Nzaramba. Le 3 Nyakanga 1973 yari avuye i Kigali, yisubiriye iyo yari yaraciriwe mu majyaruguru y’u Rwanda. Perezida Grégoire Kayibanda na Kapiteni André Bizimana bari bamaze kumukurira inzira ku murima bamubuza kugira icyo we hamwe n’abandi bakora ngo baburizemo kudeta babonaga iri gutegurwa na Habyarimana, Kanyarengwe, Lizinde n’abandi. Yanyuze i Kanombe gusezera kuri Liyetona Apollinaire Bikorimana. Apollinaire yaramubwiye ati : “Nutaza, ba Kanyarengwe barakora kudeta kandi nyamara na Habyarimana abirimo”.
Le 4 Nyakanga 1973 perezida Grégoire Kayibanda yiriwe ashaka ministiri we w’Ingabo, akaba n’umugaba wazo, ari we Jenerali Majoro Juvénal Habyarimana ; aramubura. Yari yagiye he ? Ubundi umuntu wari mu rwego rw’ubutegetsi nk’urwa Habyarimana ntiyashoboraga kurenga ibilometero 30 uva i Kigali, atabifitiye uruhushya rw’umukuriye (nk’uko basigaye bavuga mu kinyarwanda cy’ubu). Uwari ukuriye Habyarimana yari Kayibanda ubwe. Aho yaba yari yagiye hose rero, nta ruhushya yari afite. Iyo bitaba ibyo, Kayibanda ntiyari kwirirwa amushaka. Habyarimana ubwe yavugaga ko yari yagiye gutegura ubukwe bwa murumuna we, Dogiteri Séraphin Bararengana. Ibyo abantu benshi barabikemanga kubera impavu 2 : Bararengana yari mukuru bihagije ku buryo nawe yashoboraga kwitegurira ubukwe bwe. Impamvu ya 2 ni uko umusaza Ntibazirikana, se wa Habyarimana, yari arwariye i Kigali, rwose ari hafi kuvamo umwuka. Ntiyatinze no kwitahira hashize iminsi mike nyuma ya kudeta y’umuhungu we. Ku mugoroba wa joro icyakora, Habyarimana yaje kujya kwa Kayibanda. Ntagushidikanya ko Kayibanda yamukabukiye kubera izo mpamvu zose, anamubaza ukuntu we, ufite mu nshingano ze umutekano w’igihugu n’uburyo bwose igihugu cyamuhaye cyo kuwubungabunga, ntacyo akora kugirango ahoshe umwuka mubi n’ibihuha byavugwaga kandi bikandikwa mu bipapuro bya taragiti (tracts) i Kigali. Agomba kuba yaranamubajije niba hari icyo azi ku bya kudeta byariho bihwihwiswa.
Icyakora Habyarimana yinjira anasohoka kwa Kayibanda, ntawigeze amuhutaza, ntawamurashe ngo amuhushe, yewe nta n’uwigeze amutunga urutoki. Kugeza uwo munsi Habyarimana yarajijishaga, ahisha ko ari mu mugambi wo guhirika Kayibanda ; ariko nyuma y’icyo kiganiro bagiranye, yabonye ko Kayibanda yatangiye kubinuganuga, ni uko na we aherako yihutisha ibintu.
Abashoboraga kumubangamira kuri uwo munota wa nyuma ni ba nde ? Ni abasirikari bo mu gipolisi bwite cy’Ingabo (police militaire) bari barinze iryo joro kwa Kayibanda. Ni nde wari ubakuriye, ari na we wari wacaguye abariyo muri iryo joro ? Ni Kapiteni Charles Uwihoreye. Harabyarimana yaragiye abwira Uwihoreye ati “nari ndasiwe kwa Kayibanda, kubera iyo mpamvu ngombe ngire icyo nkora”. Uwihoreye byamubujije amahoro, ajya kubaza abari barinze kwa Kayibanda uko byagenze, bamubwira ko Habyarimana avuye aho, ko nta n’uwamutunze urutoki, ko ahubwo bamuhaye amasaluti gusa. Icyakora Uwihoreye yasize ababwiye ati : “Ntimushyamirane n’abasirikari Habyarimana agiye kohereza hano, mubihorere”. Uwihoreye yasubiye mu kigo cya gisirikari cya Kigali. Ntiyashoboraga kugisha Habyarimana impaka, ahubwo yamubwiye ko asanze Kayibanda acyicaye muri salo, hari ibintu ari kwandika. Ibyakurikiyeho (kuri perezida Grégoire Kayibanda) twabibonye mu gice cya 3 cy’iyi nyandiko.
Abandi se bo byabagendekeye bite ?
Ifatwa ryabo ryabaye mu byiciro 2. Bamwe bafashwe mu cyumweru cyakurikiye kudeta, abandi batoraguwe mu mezi yakurikiyeho. Ntawarondora ifatwa rya buri wese ngo azarangize. Reka tuvuge gusa irya Kapiteni André Bizimana. Yari atuye imbere y’ishuri ry’Ababiligi (École belge). Bamutumye Guillaume Mbonigaba umusuzofisiye (sous-officier) w’umukanishi akaba yari na mukuru wa Majoro Rwendeye. Yarakomanze, baramukingurira, abwira Bizimana ko Habyarimana yifuza kubonana na we kuri Etat-Major. Bizimana yasubiye mu nzu, yambara neza, afata ikaramu n’impapuro, araza. Yashatse gufata imodoka ye bwite, Guillaume ati “ese waje tukajyana muri iriya jipe nazanye ?” Undi yabyemeranye umutima mwiza. Yaba umuntu waraye ahushije Habyarimana, ntaba yaremeye. Yarabutswe ijipe igeze kuri Nyabugogo, abaza niba uwo ari wo muhanda ujya kuri Etat-Major, bamushyiramo amapingo, bamujyana muri gereza yo mu Ruhengeri. Ni ho benshi bafungiwe, abandi bajyanwa muri gereza ya Gisenyi.
Iyicwa ryabo
Twibutse ko muri Gashyantare 1974 hari urukiko rwa gisirikari rwatangiye kubaburanisha. Rwahagaritse imirimo yarwo mu cyi ry’uwo mwaka rutababuranishije bose. Umunani muri bo rwari rwarakatiye urwo gupfa, barimo na perezida Grégoire Kayibanda, bari bamaze gukomorerwa, bahawe igihano cyo gufungwa burundu. Ni iki cyatumye urukiko ruhagarika imirimo yarwo ? Ntawashidikanya rwose ko ubwo icyemezo cyari kimaze gufatwa ko bagomba gutangira kwicwa, niba bitari byaratangiye kera. Abishi babo bakaba baratinyaga ko urukiko rwajya ruhamagaza imfungwa iyi n’iyi rwibwira ko ikiriho, ngo ize iburane, ikabura, ubwo bikaba bibaye akabona bose ko uwo muntu yapfuye. Uwari waraguye mu bitaro bya Ruhengeri ku buryo buzwi (officiellement) yari Jean Gakire wari umunyamabanga mukuru (secrétaire général) muri ministeri y’ububanyi n’amahanga. Gakire yapfuye perefegitura ya Ruhengeri ikiyobowe na Pierre-Célestin Kabanda, atarasimburwa na Protais Zigiranyirazo wagize uruhare rukomeye mu iyicwa rya ziriya nzirakarengane nk’uko turi buze kubibona mu kanya.
Ubugome bwinshi
Nk’uko n’undi wese yabigenza, binubiye uburyo bari bafunzwemo : muri za Kamironko, ni ukuvuga muri kasho zitageramo urumuri, harimo imbeba, imbaragasa, ibiheri n’utundi dusimba. Binubiye kandi ko bagaburirwaga nabi. Abanzi babo bati “reka n’ibyo twabagaburiraga tubikureho, hanyuma mwicwe n’inzara n’inyota”. Ni uko byagenze. Muri bo hari umwe gusa w’igitsina gore, umwari (Mademoiselle) Agnès Kabarenzi, mushiki wa Kapitene André Bizimana. Ni we wamaze igihe kirekire kurusha abandi muri ayo magomerane, kuko yamaze amezi 2 yose atarya atanywa, hanyuma umutima we ugahagarara. Abandi babonaga bagiye gupfa, bakabavana mu munyururu, bakajya kubica babakubise inyundo mu mutwe, ugize imana bakamurasa, abandi bakabahamba ari bazima. Mu bagize amahirwe yo kuraswa, hari abajugunywe mu rwobo rwa Bayanga mu Bugesera. Ibi bisa n’ibyabaye kuri perezida Grégoire Kayibanda ubwe nk’uko twabibonye mu gice cya 3 cy’iyi nyandiko. Hasigaye amezi 2 ngo bamunige, Sagatwa yatangiye kumwicisha inzara. Icyakora ngo “ntabapfira gushira”, Bwana Tharcisse Ndindiri wari umushoferi wa Kayibanda yafunguwe ari muzima, ariko uburyo yari ameze nabi bwatumye abamubonye bose bahebura ku birebana b’abari barafunganywe na we.
Ntakuntu bitari kumenyekana
Abicanyi babigizemo uruhare ni benshi cyane ku buryo kubika ibanga bitari gushoboka. Dore urutonde rwabo rw’agateganyo :
· Umukuru (Habyarimana) wavugaga “uramukiwe cyangwa abaramukiwe kwicwa”.
· Umugaba wungirije w’Ingabo z’igihugu (Koloneli Serubuga).
· Ministiri w’ubutegetsi bw’igihugu (Koloneli Kanyarengwe).
· Uwategekaga urukiko rwa gisirikari rwari rumaze kuvanwaho (Majoro Ntibitura).
· Umukuru w’urwego rukuru rw’iperereza (Komanda Lizinde).
· Ushinzwe iperereza rya gisilikari muri Etat-major G2 (Kapitene BEM Simon Habyarimana).
· Umukuru w’ingabo mu Ruhengeri (Kapiteni Stanislas Biseruka)
· Umukuru w’ingabo ku Gisenyi (Kapiteni Matthias Havugwintore)
· Perefe wa Ruhengeri (Bwana Protais Zigiranyirazo)
· Perefe wa Gisenyi
· Umuyobozi wa gereza ya Ruhengeri
· Umuyobozi wa gereza ya Gisenyi
· Abicanyi bapakizaga abagomba kwicwa mu mamodoka babajyana aho bagomba kwicirwa
(Butsitsi, Burasa, n’abandi)
Kuri abo bose hiyongeraho ababibonye cyangwa ababimenye bibagwiririye rwose batanabyifuzaga. Abo ni nka Dogiteri Cyprien Hakizimana wagombaga gusinya ibyemezo by’urupfu bivuga ko buri wese mu bishwe yapfuye ku buryo busanzwe (mort naturelle) azize indwara, Kapiteni Rwabakika, liyetona Alphonse Baliyanga wategekaga abasirikari barindaga umukuru w’igihugu, Kapiteni Munyengango wayoboraga ikigo cya gisirikari cya Bugesera (yahurujwe n’abaturage bavuga ko babonye imirambo y’abantu batazwi ireremba hejuru y’amazi y’urwobo rwa Bayanga) ; abaturage babonaga ibyobo rusange bicukurwa bikajugunywamo imirambo y’abantu cyangwa se abantu bakiri bazima, n’abandi benshi.
Bamwe mu bicanyi byarabahungabanije. Kubivuga ni kimwe mu byabafashaga kumva nibura umutimanama wabo ugize amahoro ho gatoya. Abandi barabyigambye, ahari kuberako bibwiraga ko n’ubwo byamenyekana, ntacyo byabatwara. Mu bo byahungabanije harimo Komanda François Burasa. Mu w’1977 yarahungabanye cyane, biba ngombwa ko ajya mu bitaro by’abarwaye mu mutwe i Ndera. Bananiwe kumuvura, bamwohereza mu Bubiligi. Abaganga bo mu Bubiligi bamugiriye inama ko kugirango akire agomba kujya avuga iyo yumva bimuremereye. Ni bwo rero atangiye kujya abwira abaje kumusura bose ukuntu Habyarimana, Zigiranyirazo, Serubuga na Lizinde ari abantu babi, kubera ko bamutumye kwica abantu, bikamutera kurwara ; bo bakaba bigaramiye, ntacyo babaye. Yahereyeko agarurwa mu Rwanda daridari, asezererwa mu gisirikari, ajya kuba iwabo ku isambu. Amaze koroherwa, yagiye kwikorera ku giti cye.
Mu babyigambye twavuga nka Butsitsi, ndetse n’umukuru w’igihugu ubwe Jenerali Majoro Juvénal Habyarimana. Mu w’1979 yasabye Dogiteri Donat Murego kujya Addis-Abeba muri Etiyiopia kuba umunyabanga mukuru wungirije w’umuryango w’ubumwe bw’Afurika (OUA). Murego yaranze. Habyarimana asaba Dogiteri Sylvestre Nsanzimana wayoboraga kaminuza y’u Rwanda i Butare kuba ari we ujyayo. Nsanzimana yaremeye, Habyarimana amubaza niba hari icyamubuzaga guherako agenda. Nsanzimana yaravuze ati “ntacyo usibye ko njye n’umuryango wanjye wose, hashize imyaka 6 nta gakuru ka muramu wanjye Gaspard Harerimana tuzi”. Habyarimana yaramusubije ngo “bambwiye ko yapfuye. Hari ikindi kikubuza kugenda ?” Nsanzimana ati “ntacyo”.
Izindi mpamvu zatumye ubu bwicanyi bumenyekana ni uko ab’ingenzi mu babigizemo uruhare basubiranyemo. Mu w’1980 Kanyarengwe, Lizinde, Biseruka n’abandi bagerageje gukora kudeta ngo bahirike Habyarimana. Lizinde yarafunzwe kubera iyo mpamvu, Habyarimana aboneraho akanya ko kumugerekaho n’icyaha cyo kuba yarishe we wenyine abari barafunzwe nyuma ya kudeta yo ku wa 5 Nyakanga 1973. Lizinde nawe ariko yasize inyandiko ndende (mémorandum) yitwa “Des massacres cycliques au Rwanda et de la politique du bouc émissaire (Ubwicanyi bwakomeje kugenda bugarukirana mu Rwanda na politiki yo kugereka ibyaha ku bandi” yo ku 23 Gicurasi 1991. Muri iyo nyandiko Lizinde ashyira imfu z’aba bantu bose ku mutwe wa Habyarimana. Mu by’ukuri bombi babigizemo uruhare rukomeye cyane, umwe ari gatozi, undi ari icyitso, cyangwa bombi ari gatozi.
Indi mpamvu yatumaga ubu bwicanyi bwaragombaga kumenyekana byanze bikunze ni uko bamwe mu bayobozi ba kiliziya gatolika mu Rwanda, cyane cyane Musenyeri André Perraudin, bakomezaga kubaza amakuru y’izo mfungwa ariko badashakuje. Naho nka padiri Jean Marie Vianney Rusingizandekwe we yateraga hejuru rwose. Hari kandi n’imiryango mpuzamahanga nka “Amnesty International” nayo yakomezaga kubaririza.
Akaga k’imiryango (abagore n’abana) b’abishwe
Mu gihe abagabo bari bafunze bari no kwicwa uruhongohongo, imiryango yabo nayo yari ifungishijwe ijisho muri komini buri wese yavukagamo. Imitungo yabo, ari iyimukanwa n’itimukanwa, yariho ibohozwa ku buryo buteye isoni na bamwe mu bari bafite agatuza ku ngoma ya Habyarimana. Abari bafungishijwe ijisho nta burenganzira bari bafite bwo kurenga komini batuyemo batabanje kubona uruhushya rwa perefe wa perfegitura, kabone n’ubwo babaga bagomba kujya kwivuza. Inshuti zatinyukaga kujya kubasura zari nke cyane. N’ubusanzwe bakekaga ko ababo bishwe, icyakora bahebuye ruhenu mu w’1980, ubwo babimenyaga ku buryo budashikanywa binyuze mu nzira twavuze mu kanya.
Impozamarira
Leta ya Habyarimana yaje “kwibuka ibitereko yasheshe”. Mu rwego rwo kwivana mu isoni, yahaye impozamarira abapfakazi n’imfubyi z’abo yari yaramaze kwica. Ariko uburyo byakozwemo nabwo buteye agahinda. Mbere y’uko urubanza rwa 2 rwa Lizinde rutangira, urwo yaregwagamo kuba yarishe bariya bantu, abakozi bo mu kigo cy’iperereza bazaga nijoro, bagatwara abapfakazi, bakabajyana aho icyo kigo gikorera i Kigali, bagategekwa kuvuga imyirondoro yabo n’iy’imfubyi bareraga. Ubwo bakongera bakabagarura iwabo muri iyo joro.
Rimwe rero baraje barabatoragura bose, babajyana i Gitarama kuri perefegitura. Icyo gihe perefe yari James Kabera. Bahasanze perefe nyine, umuhesha (procureur) Déogratias Kayibanda na Augustin Nduwayezu wategekaga urwego rukuru rw’iperereza mu Rwanda (Service central de renseignement – CSR). Uyu Augustin Nduwayezu yabwiraga buri mupfakazi ngo “Umukuru w’igihugu, Nyakubahwa Jenerali Majoro Juvénal Habyarimana, yababajwe cyane no kumenya ko umugome Lizinde yishe umugabo wawe, ukaba usigaye uri wenyine kandi ufite n’imfubyi ugomba kurera. Akaba yantumye rero ngo nkubwire ngo “ukomere”, ngo ngushyikirize n’iyi mpozamarira ngomba”. Ubwo buri mupfakazi yahabwaga ibahasha ifunze. Nta burenganzira yabaga afite bwo guherako ayifungura, ahubwo yaheragako ategekwa gusinya cyangwa gutera igikumwe ku rupapuro rwanditseho ngo “Amafaranga y’impozamarira, kubera umugabo wanjye / umubyeyi wanjye, waguye mu buroko yishwe na Lizinde”. Nta kopi y’iyo nyandiko bahabwaga, ahubwo buri wese yaheragako asohoka. Bageraga hanze, bagafungura iyo bahasha, bagasanga buri wese yagiye ahabwa miliyoni imwe y’amafaranga y’amanyarwanda ku mugabo we, n’andi ibihumbi ijana kuri buri mfubyi. Hari uwagirango ayo mafaranga ni make, kuko mu by’ukuri ari amadolari y’amanyamerika y’ubu 1.800 ku mugabo, n’180 kuri buri mfubyi. Gusa muri icyo gihe, inkiko zo mu Rwanda ntawe zari zarigeze ziha amafaranga agera kuri miliyoni mu rwego rw’impozamarira, binyuze mu rubanza ! Nanone nyine si menshi urebye agaciro k’umuntu. Aho abamaze kuyahabwa bari bateraniye ariko, ku mbuga y’ibiro bya perefe, hari abakozi benshi bo mu rwego rw’iperereza bababuzaga kuganira kandi bari bamaze imyaka irenga 10 batabonana. Ngo Umuryango wa perezida Grégoire Kayibanda wo waba utarahawe iyo mpozamarira, kuko Kayibanda na Verediyana bo batari bafungiye mu Ruhengeri cyangwa ku Gisenyi (!),bityo bakaba batarishwe na Lizinde, ahubwo bikaba byaremejwe ko bo bazize urw’ikirago.
“Ngibyo, nguko”, wa mugani wa ya mvugo ya kinyarwanda. Buri wese abitekerezeho icyo ashaka. Igice cya 7 cy’iyi nyandiko, ari na cyo cya nyuma, kizaba ari umwanzuro.
BIRACYAZA…..
Jean de Dieu Musemakweli